text:
Impuza ndengo ku bitabo bikenewe mu kiciro cya mbere cy’amashuri abanza igaragaza ko abana batanu basangira igitabo kimwe mu gihe ubundi ngo nibura igitabo gikwiye gusangirwa n’abana batatu.
Ubushakashatsi bwakozwe muri 2016 bugaragaza ko 20% by’abana barangije amashuri y’icyiciro cya mbere cy’amashuri abanza mu myaka ya mbere uwa kabi n’uwa gatatu badashobora gusoma ijambo na rimwe mu Kinyarwanda.
Naho ubushakashatsi bwakozwe mu mwaka wa 2013 bukagaragaza ko abana 2000 bashobora gusoma inyuguti umunani kuri 20 gusa zigize urutonde rw’inyuguti z’Ikinyarwanda.
Kuvanga indimi mu kiciro cya mbere cy’amashuri abanza bifatwa nk’impamvu ikomeye yateye iki kibazo arina yo mpamvu hashyizweho gahunda yo kwigisha mu Kinyarwanda amasomo yose mashuri kugeza mu mwaka wa gatatu, naho izindi ndimi zikigwa nk’andi masomo.
Umuyobozi w’ishami rishinzwe uburezi mu Karere ka Muhanga Sebashi Jean Claude avuga ko mu karere ka Muhanga hagaragara iki kibazo kandi ko hari gahunda yo guhangana na cyo.
Agira ati “Umubare w’abana uraruta uw’ibitabo bikenewe ku buryo igitabo kimwe gikoreshwa n’abana batanu, turi gukorana n’abafatanya bikorwa batandukanye ku buryo mu myaka itatu iri imbere, nibura abana batatu bazaba basangira igitabo.”
Sebashi avuga ko hari gahunda zitandukanye zirimo na mureke dusome na Soma umenye itanga ibitabo bikoreshwa n’abana nyuma y’amasomo mu mahuriro yabo n’izindi gahunda zituma abana basaranganya ibitabo kumashuri.
Ariko anasaba ababyeyi kurushaho kugurira abana babo ibitabo ku bafite ubushobozi, ndetse n’ibyabonetse bikitabirwa gusomwa, ikifuzo ahuriyeho na Save the Children.
Uwo muryango wo usanga abanyamakuru bakwiye kugaragaza ibibazo bikigaragara mu kubangamira umuco wo gusoma bigashakirwa umuti kugira ngo u Rwanda ruzabashe kugera mu 2020 ubukungu bwarwo bushingiye ku bumenyi nk’uko biri mu Ntego zarwo.
Ubushakahstsi bugaragaza ko nk’urugero mu Karere kagicumbi 20% by’ingo ziba zifite ibitabo, muri byo 10% ari iby’abana. Nyamara mu babyeyi 90% bavuga ko umwe muri bo azi gusoma no kwandika naho 75% akaba yafasha abana gusoma no kwandika.
Ibitekerezo ( 1 )
Mwiriwe,
Banyarwanda banyarwandakazi, ni muze dufatanye na Leta yacu idukunda mu burere n’uburezi bw’abana bacu bo bayobozi beza b’u Rwanda rw’ejo basobanutse tubashishikariza gusoma ndetse tubagurira ibitabo basoma ndetse tubafashe kumenya gusoma no kwandika binyuze mukubasha gukora imikoro bahabwa ndetse no kubakurikirana mu myigire yabo yaburi munsi murugo ndetse no ku ishuri. Tubere leta yacu abafatanyabikorwa aho kuyibera abagenerwabikorwa.
Murakoze!


c: text/html

text:
Nk’uko tubikesha ibinyamakuru bitandukanye, ubu muri Koleji y’ubumenyi n’ ikoranabuhanga ahahoze hitwa KIST hari umwuka mubi uterwa n’agatsiko k’abanyeshuri bigize indobanure bavangura kandi bakigizayo bagenzi babo.
Ako gatsiko kagizwe n’abanyeshuri bakomoka mu karere ka Nyagatare akaba ari bo bashaka no kwiharira imyanya yose y’ubuyobozi bw’abanyeshuri. Karangwa no kwironda ndetse no kwikuza cyane ku buryo umunyeshuri ukomoka mu kandi karere k’igihugu yigizwayo. Ikibabaje cyane ni uko aka gatsiko ari nako gashinzwe guhitamo abanyeshuri bahabwa amacumbi bikaba byaragaragaye ko aho kugira ngo umunyeshuri abone icumbi atari uwo mu gatsiko ka Nyagatare ahubwo rihabwa umuntu utari umunyeshuri.
Abanyeshuri babiteye imboni bityo bahitamo guhindura ibintu binyuze mu muco wa demokarasi bakiyamamaza maze nabo bagahindura ibintu bamaze gutorwa. Nyamara aka gatsiko kagize ubwoba maze gatangira gushyiraho iterabwoba ku ba kandida ngo bareke kwiyamamaza ngo maze bazahabwe indi myanya. Abanze gukuramo kadidatire zabo bahanaguwe kuri liste.
Mu matora afifitse abakandida bose bari abaturuka mu gatsiko ka Nyagatare nk’uko bigaragara aha hasi.
Abatowe ni abo bari mu ibara ry’umuhondo.
Hagati aho ubuyobozi bw’ishuri bwirinze kugira icyo buvuga ariko bwemeza ko icyo kibazo butari bukizi mu gihe bamwe mu banyeshuri bavuga ko ubuyobozi bwabimenyeshejwe kenshi ari bukavunira ibiti mu matwi.
Iki kibazo cy’ivangura kiramutse kidakumiwe mu maguru mashya gishobora gutuma Abanyeshuri bivumbura maze ingaruka zikaba nyinshi kurushaho.
Turacyabikurikirana.

robotstxt: allowed

filter: keep


text:
Abaturage bagera kuri 50 baguze ubutaka n’uwitwa TWIRINGIYIMANA Thadeo, ngo bafite impungenge ko yakongera akabugurisha n’abandi, bitewe nuko hashize igihe kinini aba baturage batuye mu mudugudu wa Nyarubande akagali ka Gasanze mu murenge wa Nduba ho mu karere ka Gasabo, bavuga ko bamaze imyaka irenga 2 baguze ubutaka ariko kugeza ubu bakaba batarahinduza ngo bahabwe icyangombwa cy’ubutaka baguze bityo bakavuga ko kuba batarabona ibyangombwa by’ubutaka bibateye impungenge z’uko hakongera hakagurishwa.
Umunyamabanga Nshingwabikorwa w’umurenge wa Nduba MUSASANGOHE Providence, avuga ko iki kibazo akizi, gusa ngo yari yabasabye gupimisha ubwo butaka (fiche cadastrale) mu gihe bategereje ko ibibazo biri mu muryango wabagurishije amasambu byakemuka.
Uyu Twiringiyimana Thadee wagurishije ubutaka afitanye ibibazo by’umutungo n’umuryango we uvuga ko yagurishije amasambu ntaheho umugabane murumuna we Tuyisenge Festo ufite ikibazo cy’uburwayi ariko akaba ahagarariwe na Nyirasenge umurera Nakabonye Nathalie.
Uyu muryango wasabwe kwitoramo uzawuhagararira ku buryo ariwe uzasohoka ku cyangombwa kizakorerwaho ihererekanya ry’ubutaka (Mutation) ariko kugeza ubu iki kibazo cy’uyu muryango kikaba kidakemuka , ari naho aba baturage bahera basaba ubuyobozi kugira icyo bukora bugafata umwanzuro kuri iki kibazo cy’uyu muryango.


text:
Iburengerazuba – Abaturage bo mu mudugudu wa Rurembo akagari ka Byahi mu murenge wa Rubavu mu cyumweru gishize batangarije Umuseke ko bamaze imyaka itanu (5) nta mazi babona, ubuyobozi bwa WASAC mu karere ka Rubavu uyu munsi bwasuye aba baturage bubizeza ko nabo bagiye gusaranganywa amazi nk’abandi bakajya bayabona nibura kabiri mu cyumweru.
Mu cyumweru gishize aba baturage bagaragarije Umuseke ko hashize igihe kinini cyane batabona amazi ya WASAC kandi bafite impombo zayo. Ndetse ko hari n’ubwo bishyuzwaga kandi atabageraho.
Uyu munsi Sematabaro Joseph umuyobozi wa WASAC mu karere ka Rubavu yabwiye aba baturage ko bagiye gukemura iki kibazo cyatewe n’amazi make ariko ko batazabona amazi ya buri munsi ahubwo bazasanganya n’abandi baturage nkuko bigenda mu mugi wa Rubavu.
Yababwiye ati “N’ubundi hari ikibazo cy’amazi macye cyatewe nubwiyongere bw’abaturage n’ibikorwa remezo byiyongereye. Amazi akoreshwa (mu mugi wa Rubavu) muri iki gihe ni metero cube ibihumbi umunani (m38000) ku munsi mu gihe hakenewe metero cube ibihumbi makumyabiri na bitatu (m323 000) ku munsi.”
Izi metero cube ibihumbi 8 zikoreshwa uyu munsi mu mugi wa Rubavu ngo ni na zo bakoreshaga mu 1985 kuva ubwo kugeza ubu, nyamara umugi waragutse abantu n’ibikorwa biriyongera.
Yababwiye ariko ko hari ikizere ko bizahinduka kuko ngo hari umushinga wa Banki Nyafurika itsura amajyambere wa miliyoni $100 wo gusana uruganda rwa Gihira uzatangira mu kwezi kwa munani uzongera amazi muri Rubavu ikibazo kigakemuka.
Kayihunga Rusine Pascal umwe mu baturage batuye muri uyu mudugudu yatangarije Umuseke ko bategereje ibyo umuyobozi wa WASAC ababwiye kandi ko bazashimishwa no kongera kubona amazi nyuma y’imyaka itanu.
Ijerikani y’amazi (20L) hano bayigura amafaranga 400, bikaba bibahenda cyane kubona amazi abandi bakagira ingaruka zinyuranye kubwo kutabasha kuyagira nk’uko babibwiye Umuseke mu nkuru yabanje.
Ibarura rusange ry’ingo (2012) rigaragaza ko imirenge igize umugi wa Rubavu ituwe n’abaturage; Gisenyi ( 53,603) Rubavu (42,394) Rugerero (42,574) Nyamyumba (37,491). Hakaba hari igice cy’imirenge ya Rubavu, Nyakiriba, Nyundo na Kanama mu karere ka Rubavu cyo kidakoresha amazi ya WASAC ahubwo aya AQUA VIRUNGA.
Patrick MAISHA
UMUSEKE.RW/Rubavu
*******************
Ufite amakuru/amafoto wifuza ko atangazwa?
Twandikire uyaduhe kuri info@umuseke.rw ,duhamagare cyangwa utwandikire (no kuri WhatsApp) kuri +250 788 772 818, cyangwa kuri facebook.com urebe Umuseke utwandikire.
*******************


text:
RWANDA, kuva ku ntambara kugera kw’itsembabwoko
Politiki z’ubugizi bwa nabi mu Rwanda (1990-1994)
André Guichaoua
N’ubwo hamaze kwandikwa ibitabo byinshi kw’itsembabwoko ryibasiye Abatutsi mu Rwanda muri 1994, haracyariho byinshi bitazwi ku byabanjirije iryo shyano—cyane cyane ibijyanye n’intambara n’imyiryane yo kumaranira ubutegetsi yayogoje igihugu guhera muri 1990—n’uburyo yagenze.
Bityo rero haba mu makuru yerekeye ubutabera, politiki se cyangwa imibanire y’ibihugu, usanga impaka za « ngo turwane » zikomeza gushyamiranya abayobozi bo mu rwego rwa leta, imiryango mpuzamahanga, itangazamakuru cyangwa impuguke zaminuje hakurikije aho buri wese abogamiye ku ruhande rw’abahoze barwana [leta na FPR].
André Guichaoua, umwe mu mpuguke kabuhariwe mu byerekeye akarere [k’ibiyaga bigari] wari mu Rwanda mu minsi ya mbere y’itsembabwoko, atangaza muri iki gitabo umusaruro w’ubushakashatsi yakoze kuri ayo marorerwa mu myaka cumi n’itanu ishize.
Ashingiye ku makuru n’inyandiko yakoresheje mu buhamya bwe nk’umutangabuhamya w’impuguke mu nkiko zinyuranye [zirimo na TPIR], André Guichaoua atanga muri iki gitabo umuganda w’ingenzi mu mateka y’intambara n’itsembabwoko.
Ku ngingo nyinshi zivugwa mu gitabo no mu migereka ikurikira, ni byiza ko abasomyi bazaterera akajisho ku rubuga murandasi rwitwa http://genevaconference-tpir.univ-paris1.fr/
ruriho inyandiko z’umwimerere, amajwi n’amashusho (mu gifaransa n’icyongereza) by’ibyavugiwe mu nama yari igamije gusuzuma ibyagezweho n’Urukiko TPIR [rw’Arusha] yateguwe n’umwanditsi w’iki gitabo iteranira i Genève [soma Jeneve] kuva ku ya 9 kugeza ku ya 11 Nyakanga 2009. Iryo koraniro ryatewe inkunga n’ishami rishinzwe ububanyi n’amahanga mu Busuwisi n’Urukiko TPIR [rw’Arusha], riyoborwa n’Ikigo cya Kaminuza ya Paris 1 Panthéon-Sorbonne cyigisha iby’amajyambere n’imibereho y’abaturage n’Ishami rya IHEID i Genève ryigisha amategeko mpuzamahanga yo kugoboka abari mu kaga no kurengera uburenganzira bw’ikiremwamuntu.
Mushobora kandi gusanga incamake y’iki gitabo ku rubuga rw’icapiro Les Editions La Découverte.
André Guichaoua,
ni impuguke mu bibazo by’akarere k’Afurika y’Ibiyaga Bigari, akaba Mwalimu muri kaminuza ya Paris 1 Panthéon-Sorbonne.
Mu bindi bitabo yanditse harimo icyitwa Rwanda 1994. Les politiques du génocide à Butare [Rwanda 1994. Politiki z’itsembabwoko i Butare] (Karthala, 2005).


text:
Demax ragnar lothbrok's comment on : Dore impamvu ugomba kwirinda gukora imibonano mpuzabitsina kugeza ushinze urugo
COMMENT:Hhhhhhh.........rnrnBitewe n'impamvu runaka ibyo muvuze bishobora kuba ukuri.rnrnGusa for experience umuntu agirira mu rukundo sex mbere yogukora mariage iba nzinza kandi cyane ati gute.rnrnUkunyuze mbere y'uko mubana ntakabuza murabana kuko ukuryoheye mu buriri agutwara umutima bigatuma utazigera wicuza mumaze kubana kuko sex niryo tabaza ry'urukundo ishobora kurusenya ninkuko ariyo irwubaka rugizwe no kwihangana.rnrnSimvuze byinshi gusa ukunyuze mubusore murubanamo ntakabuza niyo habaye ukutumvika biva kuyindi mpamvu itari iya sex.rnrnErega reka mbahe urugero.rnrnIyo uguze ivoka ugasanga itaryoshyz bigenda ute?rnUbyifatamo ate?rnUvuga ayahe magambo.?rnrnArikose iyo ubanje kuyihonja mmmmmmmm


text:
IBIBAZO BIBAZWA KENSHI
Ibisubizo by'Ibibazo bikunze kubazwa
Kwishyura
Kugirango wiyandikishe ku mahugurwa bigusaba kuba uri muri konte yawe ya sobanuka.com, iyo utayifite urabanza ukiyandikisha kuri buto iri hejuru ya IYANDIKISHE, naho usanzwe uyifitemo ubanza kwinjiramo ukanze kuri INJIRA.
- Iyo umaze kwinjira muri konte yawe rero uhita ureba amahugurwa wifuza ukayakandaho (kw’izina ryayo).
- Yafunguka ukareba ibiyerekeye byose na Curriculum; wasanga uyifuza ugakanda kuri BUY THIS COURSE
- Ubundi ukuzuza ibyo uhita usabwa; nk’amazina na nimero n’ibindi. (N’iyo ufite kode y’igabanyirizwa uyishyiramo ukanze kuri “Coupon: Click here to enter your code“)
- Ahahera ugahitamo uburyo bwo kwishyura wifuza(Money Transfer, Cash cyangwa Paypal n’ibindi), maze ugakanda kuri buto ya PLACE ORDER ukarangiza kwishyura ukoresheje ubwo buryo.
- Amafaranga akitugeraho order yawe ihita yemezwa ugahita ugira access kuri ayo mahugurwa muri konte yawe ako kanya ugatangira kwiga.
Ushobora kutwishyura ukoresheje
- Tigo Cash
- MTN Mobile Money
- Airtel Money
- Bank Transfer
- Paypal
- Skrill
- Credit/Debit Cards
- CASH
Kanda ku mahugurwa wifuza, ubundi ukande BUY THIS COURSE ugere aho wishyurira, urahita ubona ahantu handitse “Have a coupon? Click here to enter your code” ukandeho uhite uhabwa umwanya wo kwandikamo kode y’igabanyirizwa(coupon), uyandikemo ubundi ukande buto ya APPLY COUPON , amafaranga arahita agabanuka nk’uko iyo kode yabigennye, abe ariyo wishyura.
Ushobora kohereza amafaranga mu buryo uba wahisemo kwishyura utanga order, cg se ukayazana kuri office yacu iyo wahisemo kwishyura na CASH.
Tugira amahugurwa atandukanye, bityo rero ibiciro biba bitandukanye kuri buri mahugurwa. Wishyura amafaranga ahwanye nayaciwe ku mahugurwa uba wifuza kwiga yose.
Amahugurwa
Amahugurwa uyigira ku rubuga rwacu rwa sobanuka.com wifashishije interineti n’ibikoresho byikoranabuhanga nka mudasobwa, telefone, tablet n’ibindi wakoresha ujya kuri interineti.
Jya ku mahugurwa yose uhitemo icyo ushaka kwihuguramo, maze usome ibikerekeye byose nk’amasaha bizagusaba, icyo uzakuramo, ururimi ayo mahugurwa arimo, n’ibindi bitandukanye, numara gufata umwanzuro uhitemo ayo mahugurwa utangire wige kugeza urangije.
Amahugurwa menshi ari kuri uru rubuga aguha ubumenyi ngiro, ariko hari nandi amwe n’amwe uhabwa seritifika ukimara kurangiza kuyiga.
Igihe umara wiga kigenwa nawe, uwiga arekera kwiga ari uko arangije. Bitewe na gahunda zawe ushobora kwiga ukarangiza mu cyumweru kimwe, ibyumweru bibiri, ukwezi cg kunarenga, biterwa na gahunda wiha ku giti cyawe.
Kwiyandikisha ku rubuga ujya kuri buto yitwa IYANDIKISHE iri hejuru, ubundi ukuzuzamo imyirondoro yawe mu buryo bukurikira:
- username: ushyiramo akajambo uzajya winjiriramo (urugero: john )
- Email: ushyiramo imeyili yawe
- Password: ushyiramo ijambobanga uzajya winjiriraho
- Repeat Password: usubiramo password
- First Name: ushyiraho izina rya mbere
- Last Name: ushyiraho izina rya kabiri
- Display name publicly as: ushyiraho izina riza kuri seritifika zawe.
Ubundi ugahita ukanda kuri buto ya SIGN UP
ikindi gihe ushaka kwinjira muri konte yawe ukanda buto ya INJIRA, ugashyiramo username na password yawe gusa ugahita ugera muri konte yawe.


text:
Imiryango yita ku bana irasaba kongererwa amafaranga
Impuzamiryango iharanira uburenganzira bwa muntu (CLADHO), isanga amafaranga agenerwa abana ashyirwa mu ngengo y’imari ya Leta akiri make, ibyo bigatuma batitabwaho bihagije.
Byatangarijwe mu kiganiro CLADHO ifatanyije n’Umuryango mpuzamahanga wita ku bana (Save the Children), bagiranye n’abanyamakuru kuri uyu wa 31 Gicurasi 2018.
Icyo kiganiro kikaba cyari kigamije kugaragaza ibikubiye mu mbanzirizamushinga y’ingengo y’imari ya Leta ya 2018-2019, ngo hakorwe ubuvugizi bityo ibigenerwa abana bibe byakongerwa.
CLADHO ivuga ko muri iyo mbanzirizamushinga y’ingengo y’imari ya Leta, ibikorwa birebena n’abana bifite 14.68% gusa, ngo bikagira ingaruka ku mibereho y’abana nk’uko bitangazwa na Evariste Murwanashyaka, ushinzwe iby’uburengenzira bw’umwana muri CLADHO.
Yagize ati “Kutagira ingengo y’imari ihagije igenerwa abana bibagiraho ingaruka mbi. Ni yo mpamvu tukibona abana ku mihanda, hari abana baterwa inda,noneho ubufasha bagenerwa bukaba buke, hari abana bata amashuri n’ibindi, ni ngombwa rero ko ingengo y’imari izamuka kugira ngo bikemuke”.
Arongera ati “Ikindi twabonye ni uko amafaranga yo gufasha mu migendekere myiza y’imirimo harimo n’imishahara ari menshi kuko ari 63%, ayo twasabye ko yagabanywa hakazamurwa agenerwa abana. Bigaragara rero ko ajya mu bikorwa by’iterambere ari 37%, tukumva byahinduka”.
Uwera Zamida, umwana uhagarariye abandi mu Karere ka Nyarugenge, yemeza ko ingengo y’imari irebana n’abana izamutse hari byinshi byakemuka.
Ati “Nk’ubu haracyari abana bakora imirimo ivunanye muri Nyarugenge n’ahandi kubera ubukene bwo mu miryango yabo kandi bidakwiriye umwana w’i Rwanda. Iyo ngengo y’imari yiyongereye icyo cyakemuka n’ibindi bibazo byugarije abana bityo bakaba mu gihugu bishimye”.
Yongeraho ko batanagira uruhare mu gukurikirana ishyirwa mu bikorwa ry’ibiba byemejwe mu ngengo y’imari, bakifuza ko bazajya bahabwa ayo mahirwe.
Sibomana Marcel ushinzwe gahunda yo guteza imbere uburengenzira bw’umwana muri Save The Children, avuga ko abana badahawe ibyo bakenera byose bigira ingaruka ku gihugu.
Ati “Ingengo y’imari iyo iri hasi mu burezi kiba ari ikibazo gikomeye ku gihugu kuko kizagira abantu batize, badafite ubushobozi bwo gutanga ibitekerezo byubaka igihugu. Ni ngombwa rero ko ingengo y’imari yiyongera bityo n’ireme ry’uburezi rikazamuka”.
Imbanzirizamushinga y’ingengo y’imari ya 2018-2019 iteganya 2.443.535.804.386Frw, muri ayo agenerwa ibikorwa by’abana akaba 358.743.446.852Frw (14.68%), Inteko Ishinga Amategeko ikaba ari yo isigaje kuyemeza.
CLADHO kandi ngo yifuza ko muri buri karere hashyirwa umukozi wihariye ushinzwe ibibazo by’abana, ukurikirana ishyirwa mu bikorwa ry’imishinga ibagenewe.


text:
Mu nama y’umutekano yaguye y’akarere ka Rutsiro yateranye ku wa 09 Ukwakira 2018, abayobozi basabwe kongera ubufatanye n’abaturage, mu rwego rwo kurushaho kwicungira umutekano, bongera imbaraga mu kurwanya ibibazo bibangamiye imibereho myiza y’umuturage birimo imirire mibi n’igwingira ry’abana.
Nk’uko tubikesha Polisi y’u Rwanda, ni inama yabereye mu murenge wa Gihango akagari ka Congo –Nile, yitabiriwe na Komite Nyobozi y’akarere, abayobozi b’imirenge ndetse n’inzego z’umutekano zikorera muri aka karere.
Umuyobozi w’akarere ka Rutsiro Ayinkamiye Emerance yagaragaje ko muri rusange umutekano uhagaze neza.
Yagize ati “Umutekano mu karere ka Rutsiro umeze neza, imirenge yose ni nyabagendwa ndetse abaturage bakora imirimo yabo amanywa n’ijoro.”
Meya Ayinkamiye yasabye abayobozi kuva mu biro bakarushaho kwegera abaturage mu rwego rwo gukemura ibibazo bihari.
Yagize ati “Kurushaho kwegera abaturage nibyo bizakemura ibibazo byugarije abaturage birimo, guhangana n’ikibazo cy’imirire mibi ndetse n’igwingira ry’abana, gukemura ibibazo bituma abana bata ishuru ndetse no kurushaho kugira uruhare mu gukumira inda ziterwa abana b’abakobwa.”
Umuyobozi wa Polisi mu karere ka Rutsiro, Senior Superintendent of Police (SSP) Paul Butare, yagaragaje ko amakimbirane yo mu miryango n’urugomo ari bimwe mu byaha bihungabanya umutekano bikunze ku garagara mu karere ka Rutsiro.
SSP Butare akomeza agaragaza ko ibi byaha byose bifitanye isano n’ibiyobyabwenge ndetse n’inzoga z’inkorano ku bikumira bikaba bikwiye kuba ibya buri wese.
Yagize ati “Ibiganiro byigisha abaturage ingaruka z’ibiyobyabwenge kubuzima bw’ubikoresha ndetse n’uruhare bigira mu guhungabanya umutekano nibyo bizafasha mu guhindura imyumvire y’ababikoresha. Ibi bizagerwaho neza mu gihe Inzego z’umutekano zifatanyije n’ubuyobozi bw’inzego z’ibanze haba mu gutanga inyigisho ndetse no guhanahana amakuru y’aho ibiyobyabwenge bigaragara.”
SSP Butare asoza agaragaza ko abakora ibikorwa bihungabanya umutekano baba abacuruza ibiyobyabwenge ndetse n’abakora inzoga z’inkorano akenshi babikora bitwikiriye ijoro bikaba bikwiye ko abaturage barushaho kwicungira umutekano binyuze mu marondo ndetse bakarushaho gutangira amakuru ku gihe.
Iyi nama yashojwe hafashwe imyanzuro itandukanye irimo gukemura ikibazo cy’abana bata ishuri bakajya gukoreshwa mu mirima y’ibyayi ndetse no mu bikorwa by’uburobyi, kurushaho kwicungira umutekano binyuze mu gukaza amarondo, gukemura ikibazo cy’imirire mibi ndetse n’igwingira ry’abana. Gufatanya n’inzego z’umutekano kurwanya ibiyobyabwenge byugarije urubyiruko batanga amakuru y’aho bigaragaye.
Panorama


text:
Uko wasezerera gucika imisatsi
Mu nyigo zitandukanye abahanga bakoz ebasanz ebyibura umuntu atakaza imisatsi iri hagati ya 50 na 100 ku munsi. Ibi iyo biba biba ari ibisanzwe ku mubiri nta n’ingaruka byakugiraho. Biba ikibazo rero iyo usokoza ukabona igisokozo kije cyuzuye misatsi utabasha no kubara.
Gucika kw’umusatsi bishobora no guterwa n’impamvu zitandukanye zirimo kunywa itabi, kuba ugeze muri menopause, guhinduka kw’imisemburo mu mubiri, uko imisatsi iteye n’ibindi.
Mu gihe rero umusatsi wawe ucika cyane, dore icyo wakora :
Irinde umunaniro ukabije : kugira umunaniro ukabije ni kimwe mu bituma umusatsi wawe urushaho gucika byakwiyonger aku mpamvu twabonye haruguru bikaba akarusho. Kwirinda umunaniro ukabije no kurya indyo nziza yuzuye ni bimwe mu bizagufasha cyane kugira umusatsi ufite ubuzima bwiza.
Jya ukorera massage umusatsi wawe : Gukorera massage umusatsi bituma amaraso yo mu mutwe atembera neza bigakomez aimizi yawo kandi ugakura neza. Usibye gukora massage ukoresheje amavuta nka aya elayo n’andi , no gusokoza neza umusatsi ukanoga nabyo birawurinda kuko iyo wasokoje neza mu mutwe wumva ko amaraso atembera neza.
Kunyuguza mu mutwe n’amazi arimo indimu : mu gihe woze mu mutwe ni byiza ko wakwitwararika kujya wunyuguzamo ukoresheje amazi wavanze n’umutobe w’indimu nabyo bifasha umusatsi gukura vuba kandi udacika.
Ubu buryo uramutse ubukoresheje bwagufasha kwirinda gucika imisatsi ku buryo bukabije bitari ya misatsi isanzwe umuntu wese apfuka buri munsi ntunabimenye ko yacitse.
Gracieuse Uwadata


text:
Uko wajyanisha umutuku n’ andi mabara
Umutuku n’ibara rikoreshwa rikundwa n’abantu bantu benshi ariko abantu bakundas kutamenya uko wayajyanisha n’andi mabara. Tugiye kubereka uko wajyanisha umutuku n’andi mabara dukurikije amabara bijyana buri gihe bitabujije ko hari amabara yandi ushobora kujyanisha bitewe n’uko bigaragara kuko habaho imituku y’ubwoko bwinshi.
1.umutuku n‘umukara
2.umutuku n’umweru
3.umutuku n’umuhondo
4.umutuku n’umutuku
Uko kujyanisha ko guhoraho ku mituku yose
Gusa na none habaho ubwoko bw’umutuku butandukanye, kuburyo wabujyanisha n’ubururu cyangwa se n’icyatsi bitewe na none uko ubwo bururu busa.
Pamela


text:
Uburyo bushya bwavumbuwe bwo gukora imibonano mpuzabitsina barigata mu jisho, burimo gukoreshwa cyane n’urubyiruko mu gihugu cy’u Buyapani. Ubu buryo ariko burakemangwa n’abaganga kuko amacandwe ashobora kwangiza imboni.
Huffingtoni post dukesha iyi nkuru iravuga ko mu gihugu cy’u Buyapani urubyiruko rwavumbuwe uburyo bushya bwo gukora imibonano mpuzabitsina, barigata mu jisho.
Ubu buryo bwo kurigata mu jisho, ngo burimo kwitabirwa cyane n’urubyiruko, buhangayikishije abaganga bavuga ko amacandwe ashobora gukomeretsa imboni y’ijisho.
Umugore utashatse ko amazina ye ashyirwa ahagaragara yagize ati ”Inshuti yanjye ni yo yatangiye inkoza ururimi mu mboni y’ijisho hashize imyaka myinshi. Narabikunze cyane, birashimisha iyo arimo kubikora.”
Umwarimu umwe wo muri icyo gihugu na we yatangaje ko yaguye gitumo abanyeshuri yigisha barimo kurigatana mu maso imbere.
Inzobere mu bijyanye n’ubuvuzi bw’amaso, zisanga ubu buryo bwadutse bwo gukora imibonano mpuzabistina barigata mu jisho ari bubi cyane, kuko amacandwe yangiza ijisho, bitewe n’imyanda ishobora kuba iri ku rurimi ishobora kwangiza imboni.
Aba baganga bakomeza bavuga ko hari uburyo bwo gukora imibonano mpuzabitsina bwaduka bukagira ingaruka mbi ku babukoresha.


text:
Ni ubuhe butumwa itorero rya Perugamo bwagenewe, mu nzandiko zandikiwe amatorero 7 yo muri Aziya
“Wandikire marayika w’Itorero ry’i Perugamo uti “Ufite inkota ityaye ifite ubugi impande zombi aravuga aya magambo ati 13‘Nzi aho uba ko ari ho intebe y’ubwami bwa Satani iri, nyamara ugakomeza izina ryanjye ntiwihakane kunyizera, ndetse no mu minsi ya Antipa umugabo wakiranukiraga kumpamya, wiciwe iwanyu aho Satani aba. 14 Ariko rero mfite bike nkugaya, kuko iwanyu ufite abakomeza inyigisho za Balāmu, wigishije Balaki gushyira igisitaza imbere y’Abisirayeli kugira ngo barye intonōrano kandi basambane. 15Nawe ni ko umeze, ufite abakomeza inyigisho z’Abanikolayiti nka bo. 16Nuko wihane kuko nutihana nzaza aho uri vuba, ndwanye abo mbatikure inkota yo mu kanwa kanjye.’ 17 “Ufite ugutwi niyumve ibyo Umwuka abwira amatorero. “Unesha nzamuha kuri manu yahishwe, muhe n’ibuye ryera ryanditsweho izina rishya ritazwi n’umuntu wese keretse urihabwa. (Ibyahishuwe 2:12)
Perugamo wari umurwa w’abami n’ibigirwamana. Muri uyu mujyi harimo igicaniro k’ikigirwamana cyitwaga zewusi iyi mana yari umucunguzi w’uyu mujyi. Ikigirwamana cya kabiri cyari I Perugamo cyitwaga atena iyi mana yafatanyanga na zewusi gutanga intsinzi. imana ya gatatu yari ikimasa yitwaga diyonizosi akaba yari imana y’umuryango wa cyami, nyuma yizi mana hazaga imana ya kane akaba cyarubahagwa cyane kurusha izindi zose, akaba yaritwaga esikarape bakaba barayisengaga nk’imana ikiza indwara. Ikaba yari mu ishusho y’inzoka izengurutse igiti, iki kimenyetse k’inzoka kikaba gikoreshwa mu buvuzi.Iyi nzoka bishobokeko ariyo tujya tubona ku byapa biranga by’amafarumasi.
Tugarutse ku byanditse byera ku muronko twatangije iyi nkuru, wa 12 haragira hati “Wandikire marayika w’Itorero ry’i Perugamo uti “Ufite inkota ityaye ifite ubugi impande zombi aravuga aya magambo” ‘Nzi aho uba ko ari ho intebe y’ubwami bwa Satani iri, nyamara ugakomeza izina ryanjye ntiwihakane kunyizera, ndetse no mu minsi ya Antipa umugabo wakiranukiraga kumpamya, wiciwe iwanyu aho Satani aba. Intebe y’ubwami bwa satani ishushanya ubuyobozi bwariho icyo gihe aribwo intebe y’ubwami bw’abaroma, ubu butegetsi bwaribwarimakaje umuco wo gusenga ibigirwamana muri uyu mujyi. Perugamo yarinahurije hamwe ubutegetsi bwa leta nubw’idini kandi muri uyu mujyi akarengane kari kemewe n’amategeko cyane cyane abantu bavugaga izina rya Yesu. Iri zina rya Yesu mu nkiko za baroma basabaga abantu kuryihakana, maze uwitwa ANTIPA ahabonera kwitanga gukomeye,Izina ANTIPA risobanura uri mu mwanya wa se cyangwa uhagarariye se, warigereranya na Yesu wari mu mwanya wa se.
Umukirisito uhowe Yesu cyangwa ubabajwe kubw’izina rye, aba ababaranye nawe kandi aba ari muri we. Umurongo wa cumi na kane uragira uti “Ariko rero mfite bike nkugaya, kuko iwanyu ufite abakomeza inyigisho za Balāmu, wigishije Balaki gushyira igisitaza imbere y’Abisirayeli kugira ngo barye intonōrano kandi basambane” Kenshi na kenshi Guverinoma zo ku isi zijya zifata umwanya zikishimira ibyo zagezeho ariko Yesu we ntajya areba ibintu byose abishime uko bingana akunda gufata ikintu ukwacyo. Umunsi umwe yigeze kubwira umusore w’umugire warumaze kumugaragarizako yitondeye amategeko, Yesu amubwirako asigaje ikintu kimwe gusa.
Itorero ry’I Perugamo ryagaragazaga iterambere mu by’inzira y’ubukirisito ariko hari utuntu tumwe na tumwe tutari tumeze neza, hari itsinda rimwe ryakomezaga izina rya Yesu hakaba nirindi tsinda ryakomezaga inyigisho za Balamu. Ese Balamu yari muntu ki ? Iyo dusomye igitabon cyo Kubara 25, dusomamo igitekerezo cy’umnuhanuzi Balamu wahawe ruswa n’umwami w’abamowabu Balaki kugirago ajye kuvuma ubwoko bw’Isirayeli, ubwoko bw’Imana. Uyu Balamu yatumwe abisirayeli bishora mu busambanyi nab’Abamowabukazi abandi batangira gusenga ibigirwamana byabo bakarya n’inyama zaterekereshejwe ibyo bigirwamana arizo zitwa intonorano. Ni muri ubwo buryo izina Balamu ryahawe abantu bataga umuronko bakigisha abantu inyigisho zipfuye n’ingeso z’abapagani.
Umurongo wa cumi na gatanu ukomeza ugaya Perugamo ati ” Nawe ni ko umeze, ufite abakomeza inyigisho z’Abanikolayiti nka bo.” Abanikorayiti kari agatsiko ka mbere kashinzwe n’uwitwa Nikola, aba rero kimwe n’abameze nka balamu bigishaga abantu b’Imana kwifatikanya nab’isi cyangwa n’abapagani muri byose. Ibi byaje gutuma abakiristu bamwe bava mu byizerwa ndetse batangira kwihakana izina rya yesu. Ibi byatumye bahabwa umuburo babwirwango “Nuko wihane kuko nutihana nzaza aho uri vuba, ndwanye abo mbatikure inkota yo mu kanwa kanjye.” Hano itorero rikiranuka ririkubwirwango ryihane mu gihe abanikorayiti barikubwirwa gutikurwa inkota. Kuba abanikorayiti barabashije gushinga imizi muri ririya torero ni uko, abanyetorero batigeze bahaguruka ngo barwanye abanikorayiti, ibi bitandukanye n’ibyo muri Efeso kuko barwanyije inyigisho mbi bakazishobora. Perugamo yo yari yararetse ibi n’ibyiza bibana mu itorero nyamara itorero ryiza ntirikwiye gutinya kurwanya ikibi aho kiva kikagera, ntirikwiye gutinya kwita icyaha izina ryacyo iyo ritabikoze,ijambo ry’Imana riravuga mu gitabo cya Ezekiyeli 3:18 “Nimbwira umunyabyaha nti ‘Gupfa ko uzapfa’ nawe ntumuburire, cyangwa ngo uvugane n’umunyabyaha umwihanangiriza kuva mu nzira ye mbi ngo ukize ubugingo bwe, uwo munyabyaha azapfira mu byaha bye, ariko ni wowe nzabaza amaraso ye. “
Ibi ni ukubera kutihanangiriza abanyabyaha ngo bave mu nzira zabo mbi, itorero rya Perugamo ryagaragaye nk’iryifatanyije nab’isi,niyo mpamvu ryasabwaga kwihana vuba kuko inkota ya kristo yari kubafata kimwe.
Uru rwandiko rusoza rugira ruti “Ufite ugutwi niyumve ibyo Umwuka abwira amatorero. “Unesha nzamuha kuri manu yahishwe, muhe n’ibuye ryera ryanditsweho izina rishya ritazwi n’umuntu wese keretse urihabwa.” Aha hari impano ebyiri zidasobanutse zizahabwa uzanesha iya mbere ni manu yahishwe indi ni izina rishya .
Intumwa Yohana wanditse iki gitabo yarasobanukiwe niby’iyi manu kuko mu ivanjiri yanditse 6:30-35,tuhabona inkuru y’ukuntu abantu bigeze kubaza Yesu ati” urakora kimenyetso ki ? tukirebe tukwizere! Basogokuruza bacu bariraga mu butayu nkuko byanditswe ngo yabaye kurya umutsima uvuye mu ijuru. Icyo gihe Yesu yababwiyeko umutsima uvuye mu ijuru ari uha abari mu isi ubugingo ndetse icyo gihe yababwiyeko ariwe mutsima w’ubugingo. Gukurikira Yesu ni ukugira uruhari ku mubiri we n’amaraso ye , ni ukunyura mu mibabaro ye, ibyo nibyo Antipa n’abandi b’I Perugamo bakomeje izina rya Yesu bakoze. Abo rero nibo bashobora guhabwa izina rishya rizwi nabo gusa kuko ariryo rigaragaza ubumwe bafitanye na Yesu.
Mu burasirazuba bwo hagati guhabwa izina rishya byabaga bishaka kwerekana ikiranga uwo muntu cyangwa ibihe by’ingenzi byaranze ubuzima bwe. Twafata urugero ku izina rya Mose risobanura uwakuwe mu mazi, tukabona irya Aburahamu witwaga Aburamu, Izina rye rikaba risobanura sekuru wa mahanga menshi kubw’isezerano, twabona n’irindi zina rya Isirayeli wari Yakobo wakiranye n’Imana. Ku mukirisito rero nta rindi zina rikwiye ku muranga uretse izina ry’uwo bunze ubumwe kandi bafite icyerekezo kimwe ariwe Yesu. Iri zina niryo zina rimwe rukumbi tubona mu gitabo cy’ibyahishuwe, iri zina rifite ubusobanuro bw’imbitse buzwi na Yesu gusa niko ibyahishuwe 19:12 hatubwira , irizina niryo rizandikwa kubanesheje.
Ibuye ryera tubona mu rwandiko rihwanye n’ibuye ryakundaga gukoreshwa mu gihe cya kera iyo babaga barimo baca imanza, iri buye ryerekanagako umuntu yabaye umwere cyangwa se yatsindishirijwe. Ibuye ryera ririho izina rishya bishatse kuvugako, Imana itsindishiriza abo isi irenganya ikoreshe izina ryabaye intandaro yakarengane kose ari ryo zina rya Yesu.
Mu gihe itorero rya Efeso ryaranzwe no kurwanya abigisha b’ibinyoma , Irya Perugamo ryo ryaranzwe no kwemera ubufatanye .
IsmaelAgakiza.org


text:
Umugabo wanjye ashaka ko umwana aturyama hagati
Mfite imyaka 29, ndubatse ntuye Kimironko.
Nashyingiwe muri 2016 mu kwezi kwa 12, urugo rwacu nta kintu rubuze kuko twinjiza 1,600,000frw buri kwezi. Ubwo niteguraga kubyara naguze byose umwana akenera ntibagiwe na berçeau, ubwo navaga mucyumba cy’umubyeyi nyuma y’ibyumweru bibiri mbyaye nashyize berçeau y’umwana mu cyumba cyacu imbere y’aho ndeba neza kuburyo nzajya mwitaho nijoro, papa w’umwana arambwira ngo umwana agomba kurarana natwe ku buriri bumwe ndabyemera, kuko numvaga nta kibazo.
Ubu umwana amaze kugira amezi 7, none papa we yategetse ko umwana agomba kurara hagati yacu kugeza igihe azakurira akajya ku gitanda cye, numvise bintangaje mubwira ko bitanshimishije ko aho yararaga ntacyo hamutwaye ariko itegeko riba itegeko.
Tumaze ukwezi kose ari gutyo turara, namwe murabyumva gahunda zo mu buriri ntizikorwa ngo tudakangura umwana, ntawegera undi, kandi bigomba kugeza igihe umwana azakurira akajya mu cyumba cye. Bavandi… nziko musoma AGASARO muri benshi kandi harimo n’abakuze mumbwire nzitwara, kuko ndabangaiwe byashoboka ko abakera babikoraga simbizi mumbwire namwe uko nzabigenza.
Ibitekerezo byanyu
-
yooo wibabara p umugabo c harikindi kibazo mugirana mu kubaka urugo ? birashoboka ko yishimira gupfumbata umwana we plz wimubuza ayo mahirwe ahubwo uzamubwire mushyireho ubundi buryo bwo gukora igikorwa cy’abashakanye wenda atari ku buriri muryamyeho.
ikindi birashoboka ko utamunezeza mu buriri akaba yarabonye impamvu zo kukwihisha ariko muganiriye yakubwira ukuri kwe hanyuma mugafatanya kubikosora.
jya umushotora umwereke ko umukeneye ntago yakwanga kugukemurira ikibazo kandi umuteguze hakiri kare kuburyo ataha mu mutwe we aziko hari ikibazo aribukemure (urugero : igihe mutari kumwe wamubwira uti ndagukumbuye cyane, nutaha ndaguha impano,ndagukeneye ubanguke nkubwire,...). nkwifurije urugo rwiza
-
Yobobobobo !! Ntiwirirwe wibaza byinshi. Genzura umugabo wawe afite aho akemurira akabazo ko mu buriri akaza akubeshyabeshya ngo mutegereze umwana akure. Abagabo ni abo gusengerwa gusa kuko nabo sibo ngirango ni kamere bafite batabasha gu controla. Gusa Imana niyo murengezi wacu uyisunge. Ucunge hose ko ataguca inyuma kugeza no ku mukozi wo murugo kuko nabo ntibabatinya. Kandi ntuhubuke ubikore mu bwenge ntamenye ko umukeka kugeza igihe uguye ku makuru ya nyayo. Nuyagwaho igice ukabimubwire ntazabikwemerera. Kandi iyo abonye ko utamuvumbuye yikomereza gahunda ze.
-
-
Ahubwo si byiza ko umwana arara ku buriri bwanyu, nta mutekano aba afite, abana benshi bajya bagira urupfu rutunguranye bararana n’ababyeyi kubera ko hari igihe mwasinzira mukamuryamira akabura umwuka, ibiringiti na couvre lit biremereye bishobora kumurengera bikamubuza guhumeka, ashobora gushyira utuzuru twe kuri matelas yaguyemo ntabashe guhumeka, ubushyuhe bwinshi hagati yanyu n ;ibindi byinshi. rwose si byiza ko murarana na mbere y’ibindi bibazo byatera hagati y’umugabo nawe, banza ucyemure icy’umutekano ku mwana. niba se ashaka kumureba hafi ye, berceau uzayishyire ku ruhande rwe niba bishoboka ariko umwana ave hagati yanyu. Niba ari we ukubwira ko yera ababyeyi ariko babigenzaga wamubwira ko akenshi umwana yabaga ari ku ruhande rwa nyina kandi impfu zitunguranye naho zabagaho cyane. ukande kuri iyi link usome niba uzi igifaransa http://sante.lefigaro.fr/actualite/2013/05/23/20573-dormir-avec-son-bebe-accroit-risque-mort-subite
-
muzaganire mwembi kandi uramenye ntuziterereza abandi bantu n’iyo baba abo mu muryango, bakumvira ubusa, ikibazo kizakemurwa na mwe 2, ntibazakubeshye ngo hari undi muntu uzakibakemurira, uzamushake mufate umwanya mwenyine mwicare ahantu mutuje maze mubiganire, urebe ko kitazakemuka keretse niba mufitanye andi makimbirane
-
muzaganire mwembi kandi uramenye ntuziterereza abandi bantu n’iyo baba abo mu muryango, bakumvira ubusa, ikibazo kizakemurwa na mwe 2, ntibazakubeshye ngo hari undi muntu uzakibakemurira, uzamushake mufate umwanya mwenyine mwicare ahantu mutuje maze mubiganire, urebe ko kitazakemuka keretse niba mufitanye andi makimbirane
-
Wiriwe,nsomye iyi nkuru numva hari igitekerezo natanga.binteye kwibaza niba we ntabushake akigira bwo gutera akabariro,niba ubona mu mibanire yanyu hari agatotsi,uzamusabe umwanya muganire umubwire ko bikubangamiye kandi ukimukunda ariyo mpamvu wowe ukenera kubonana nawe nkumugabo numugore,ariko poliment,ikindi wamusaba mugashyira indi matelas mu cyumba akaba ariho mubonanira nyuma mugasubira ku gitanda hamwe numwana abaye ariko abishaka.uzabanze usenge Imana ihindure umutima we mbere yuko muganira kuko abaye ari uko atakigukunda cg afite ahandi ajya ntacyo byatanga.gusenga ni urufunguzo rwa byose.senga kandi wirinde kubiganiriza buri wese.gusa wowe ntuzamuce inyuma.
-
-
Ushobora gusanga hari abamubwira ko uwo mwana atariwe wamubyaye. Ese kuva umwana yaryama hagati ntacyo yari yagukemurira ? niba ari ntacyo ni ikibazo gikomeye ushobora gusanga hari aho we akemurira ikibazo cye. Mu miryango y’iki gihe ntibyoroshye ariko uzagerageze umuganirize wenyine wumve ko arakubwira impamvu yabyo iki ntabwo ari ikibazo wahita ujyana hanze kuko bakumvira ubusa bakagufasha kurwisenyera ariko uwo mwana muraza hagati muramuhemukira kuko nta mwuka mwiza abona wo guhumeka. uzagerageze wongere umuraze ku ruhande umubwire ko atari byiza urebe icyo arabivugaho cyangwa umubaze ubundi buryo muzajya mukoresha mu gutera akabariro wumve igisubizo araguha. Ugomba kubifatanya no gusenga kugira ngo iyo ntimba ufite Nyagasani akorohereze.
-
Ohhh uwo mwana muzamwica .ikibazo gitangaje ashobora kubura uko akwepa umugore we kuko yamuciye inyuma ari ku kiriri akaba ategereje gukoresha test ngo amenye ko yanduye cg atanduye kuko bisaba 3mois ngo abimenye neza akitwaza umwana avec le risque yo kwihekura aryamisha umwana ahadashoboka.afite ubwoba ko yakwanduza umugore we kuko atizeye neza ko atanduye.iyi ni crise abagabo bafite muri iki gihe.ubikurikirane neza
-
ndumiwe koko, nukuntu abagabo bakunda akabariro kundusha, jye niyo yaba avuye kurongora indaya mbizi atashye mu gitondo araza akanyiyenzaho ansaba, sha jyenzura neza urebe ikibazo kirahari,sugukunda umwana, ucungire muri telephon ye witonze atabizi, urebe igihe atahira,urebe uburyo amafaranga ayacunga kuko gutereta birahenda burya, ucunge n’umukozi niba atarahinduye comportement, asigaye agusuzugura se, asigaye yambara neza mu rugo agahora acyeye kandi ntahantu agiye, jye navuye kwa muganga narabyaye nje nsanga umukozi yarasutse, asigaye yambara amapantalo, buri dimanche apres midi akansaba uruhushya rwo kujya gusigisha inzara muri salo,atarabikoraga, noneho bucyeye mbyutse ngiye kumureba ngo ajyane umwana kwishuli nsanga yimakiye(maquiller) yambaye neza cyane imyenda mishya kandi ubwo ajyanye umwana kuri bus muri 5 metres , ndatungurwa nti ese ko wambaye neza ugiyehe ati ni boss wambwiye ngo sinkajyane umwana kuri bus nsa nabi, nuko ndumirwa naje kubimenya mbibwiwe n’inshuti yuwo mukozi yamwigambyeho ngo shebuja barakundana ngo mabuja ni injiji ntabyo azi,ntanibyo yamenya, ubwo ndi kwa muganga yabwiraga umukozi wundi ati ndagiye ntundege kuri boss ngiye kuzerera sintinda kandi ubwo ari boss umuhamagaye ngo babuhurire ahantu, yewe ni birebire gusa bagore dukanguke kuko tubana na bakeba bacu tutabizi wa mugani w’abakozi bamwe turi injiji
-
-
Ikibazo gikomeye ni uko wakwihekura kubera kuraza umwana hagati.banza ukemure icyo abana barahenda agahinda ntiwazagakira.ibyakabariro muzaganire unasenga Imana ishobora byose.kandi umuhe umwanya nkuko abandi babivuzeho uzategereza ikizavamo.ibyo kubibwira abantu simbyemera senga Imana utuje ukora inshingano zawe nkumugore Imana izagusubiza kandi kwihangana erega biranashoboka.
**Niyo(Imana) iha intege abarambiwe,kandi utibashije imwongerera imbaraga**.
-


text:
coClass 5: IVUGABUTUMWA
ISOMO RYA MBERE: INTERURO
1.1. Ivugabutumwa ni igikorwa cyo gutangaza inkurunziza y’AGAKIZA ku muntu wese; kabonerwa muri Yesu Kristo wadupfiriye ku musaraba kugira ngo aduhuze n’Imana.
1 Abakorinto 1:17-25
2 Abakorinto 5:18-21
1.2. Ivugabutumwa niwo muryango TWINJIRIRAMO mu bwami bw’Imana cyangwa mu muryango w’Imana na niwo muryango TWINJIRIRAMO abandi. NIYO MPAMVU UMURIMO W’IMANA WOSE UBEREYEHO
Itorero rya mbere ryabanjirije ku butumwa bwiza bw’agakiza muri Yesu Kristo, rigakangurira abizeraga kwitandukanya n’ab’iyi si.
Ibyakozwe 2:40-41
1.3. Uburyo bumwe bwatuma kugaruka k’Umwami wacu Yesu Kristo kwihutishwa ni uko ubutumwa bwiza bwagezwa ku bantu bose.
Matayo 24: 14
1.4. Isi iragenda irushaho kumera nabi, n’ibyaha bikarushaho kwiyongera, ibyaha bikinjizwa mw’itorero, nk’aho isi yigaruriye itorero, aho itorero ari ryo ryakwigaruriye isi.
Umurongo utandukana ikibi n’icyiza, ubuzima bw’isi n’ubw’Imana ugorana kubitandukanya. Niba itorero ridateye imbere kugira ngo rigeze ubutumwa bwiza ku bantu bo mur’iki gihe bagenda barushaho kuba mu ngeso mbi, rizahura n’ibibazo bikomeye bituma imyizerere irwanya ubutumwa bwiza izarushaho gusenya itorero.
Bamwe bashyigikiye iyo myizerere binjiye mw’itorero. Aho bafite ubuyobozi bubafasha kurwanya ibikorwa by’ivugabutumwa cyangwa amasengesho afasha abakristo guhamiriza abatarakizwa iby’agakiza.
Niba ntagikozwe, niba itorero ridateye imbere ngo ryinjize abantu mu gakiza tuzaba abahurira kungurana ibitekerezo byatwubaka aho kugaragaza ukwera kwacu mu Mana y’ukuri, tugaragare nk’abashaka Imana, aho kwiyemeza, abashaka imibereho myiza yo kw’isi, aho kugira ukwizera kwa gikristo kutuganisha mw’ijuru, aho tuzaba iteka ryose.
1.5. Igikorwa kimwe gishobora guhuza itorero ngo ribe rimwe ni uko itorero rigendera k’umurongo umwe wo kurwanya umwazi, icyo gikorwa ni ivugabutumwa.
Guteza imbere ivugabutumwa niko guteza imbere ubumwe bw’Itorero, umubiri wa Kristo. Intambara nyinshi zidafite agaciro zisenya itorero ry’umwami Yesu Kristo zashira niba twese twiyemeje kurwanira kuzana mu gakiza abataye inzira yo kwizera. Iyo ivugabutumwa rikozwe neza, umusaruro uriyongera abantu bose bakabiboneramo inyungu, bigatuma itorero ryiyongera mu kwiyubaka n’umubare w’abakristo ukiyongera (abakira agakiza). Iyo babahuguye neza, bahinduka abasirikare aribo bigishwa ba Kristo.
ISOMO RYA KABIRI: IMPAMVU UBUTUMWA BWIZA BUKWIRIYE KUVUGWA (KUKI TUGOMBA KUVUGA UBUTUMWA)
2.1. Ni itegeko ry’ikirenga ry’Imana yacu
Matayo 28:18-20, Ibyakozwe 10:42-43
2.2. Ni umutima w’Imana yacu, n’ubushake bwayo bushaka ko umuntu wese akizwa kugira ngo ashobore kumenya ukuri.
1 Timoteyo 2:1-7, Luka 15:3-7, Yohana 4:31-42, Yohana 10:16, Yohana 21:15-17
Luka 15:3-7
2.3. Niryo sezerano riduhesha imigisha myinshi uhereye ubu n’iteka ryose. Niyo mpamvu bituma tureka byose kugira ngo duhabwe ikiruta ibindi Imana idufitiye mu gakiza k’abataye inzira y’Imana.
Mariko 10:28-30, Itangiriro 49:25, Yohana 6:27-29, Yohana 4:28-30, Luka 5:9-11
Mariko 10:28-30
2.4. Niryo rigaragaza urukundo n’imbabazi tugirira bagenzi bacu bagiye kwicwa urupfu rubi (Imigani 24:11-12, Abaroma 10:9-16)
Imigani 24:11-12
2.5. Niryo rihesha Imana icyubahiro ari nayo mpamvu yacu yo kubaho n’agaciro kacu gahoraho mu maso y’Umwami wacu. (Yesaya 43:6-7, Yohana 15:8,16, 1Abatesalonika 2:19-20)
Yahona 15:8, 16
ISOMO RYA GATATU INZITIZI KW’IVUGABUTUMWA
3.1. Kwitambika k’umwanzi satani n’abambari be
• Kuturwanya kwa satani, kw’abadayimoni be n’abantu akoresha kugira ngo ivugabutumwa rye kuvugwa: kwanga gutanga uruhusha cyangwa visa ku bakozi b’Imana nta mpamvu igaragara, gutoteza abavugabutumwa, kubateza indwara z’amoko atandukanye.
• Guhumisha cyangwa kurangaza abavugabutumwa: kwemera ko ivugabutumwa ridafite agaciro, ko ritihutirwa kubera ibindi bifite agaciro kurusha ivugabutumwa kandi byihutirwa.
• Ubwibone, ubwoba butewe n’icyo abandi batavugaho, kwishyiramo ko ntacyo ushoboye cyangwa ko udafite umuhamagaro wo kuvuga ubutumwa bwiza.
• Kwemera ko ivugabutumwa ryahariwe abahanga mu by’umurimo w’Imana, ko atari iby’umuntu wese cyangwa ko ari igikorwa giteye isoni mu gihigu.
• Kuba utarateguwe mu mwuka, mu bwenge, mu bikoresho no mu mutungo uzakoresha: kuba utarateguwe ni byo bituma ivugabutumwa ritagera ku ntego zateganijwe. Mu gikorwa icyo aricyo cyose uteganyamo kugera ku ntego zishimishije, gutegurwa nirwo rufunguzo rutugeza kuri za ntego.
• Kutamenya ibibazo byaho ushaka gukorera kandi wagombye kuhakorera inyigo inonosoye, ndetse ukahakorera ikarita na gahunda iteguye neza kugira ngo ugere k’umusaruro ushimishije.
3.2. IMYIZERERE Y’UBUYOBE
Yohana 4:19-26
Imyizerere y’abasekuruza uwo mugore yarazwe yamubuzaga kwizera umucunguzi wari imbere ye, byari byamukomereye kumwemera. Inyigisho duhabwa mu bwana bwacu ziraduherekeza, zikagaragaza ko tutagomba kwemera izindi nyigisho zitwa ko zivuye ahandi.
Ibyakozwe n’intumwa 17:18
Ibyakozwe n’intumwa 19:24-29
Iyo turi imbere y’umuntu cyangwa iteraniro ry’abantu bigishijwe cyangwa barezwe mu buryo bunyuranye n’ivanjili, tuba dukeneye Umwuka kugira ngo tugire ubwenge bwo gukosora, tutanenga cyangwa tutajya impaka zidafite agaciro, kuko ivanjili ubwayo ifite imbaraga zo kwemeza buri muntu ushaka agakiza, abiheshejwe n’Umwuka wera.
Ni ibyiza ko umuntu yaba afite ubumenyi rusange ku myemerere y’abantu kugira ngo hafashwe abo satani yashyize mu mutego w’inyigisho z’ibinyoma zishingiye kw’irari ry’umubiri, iry’amaso n’ubwibone bw’ubuzima.
Abakolosayi 2:8-10, 18-22
Hariho inyigisho z’abadayimoni n’inyigisho z’abantu zigenda mw’isi zishaka kubuza abantu kumva ivanjili (ijambo) y’Umwami wacu Yesu Kristo igamije guhesha agakiza ubugingo bwabo. Satani akoresha izo nyigisho mbi kugira ngo zihumishe ubwenge bw’abo bantu kugira ngo umucyo w’ivanjili (ijambo cyangwa ubutumwa bwiza) ya Yesu Kristo utabagaragaraho.
2 Abakorinto 4:3-6
3.3. INGINGO Z’INGENZI ZITERA IMPAKA ZIKAZANA UBUYOBE
3.3.1. Imiterere y’Imana n’imikorere yayo
– Imana Data
– Yesu Kristo Umwana w’Imana
– Umwuka wera
3.3.2. Guhumekerwa n’ubutwarebw’ijambo ry’Imana: Bibiliya
3.3.3. Agakiza n’ibikorwa by’umuntu
3.3.4. Umubatizo n’ibindi bimenyetso byo kwizera (Sacrements)
3.3.5. Ibyiringiro cyangwa iherezo ry’abizera
Ni kuri izi ngingo batumvikanaho, ariko kuri abemera ivanjili (Ubutumwa bwiza) twemera ko:
• Imana ari imwe igaragarira mu bayigize batatu kandi bahoraho iteka ryose: Imana Data, Umwana n’Umwuka wera.
• Bibiliya n’ijambo ryahumetswe n’Imana rifite ubushobozi bwose bwo gutandukanya ikibi n’icyiza, rihora ari rishya mu bihe byose (ibyashize ibiriho n’ibizaza) no mu bwoko bw’abantu ubwo aribwo bwose, kandi rishobora kwemerwa mu mwuzuro waryo muri Yesu Kristo no mu mbaraga z’Umwuka wera.
• Agakiza kakirwa mu kwizera Yesu Kristu wenyine n’ibikorwa bikagaragaza nk’ibisubizo cyangwa ingaruka nziza, atari uko biduhesha agakiza, kuko twaremewe kugaragaza ibikorwa byiza, iyo twakiriye agakiza.
• Kubatizwa, ifunguro ryera, gushyingirwa ni ibikorwa by’agaciro Umwami wacu atwumvisha ko dukwiye kubishyira mu bikorwa kugira ngo bigaragaze ko twizera kandi bishimangire ubumwe bwa kivandimwe, dutegereje kuzabana n’Umwami wacu no gusangira hamwe nawe ubuzima buhoraho iteka ryose.
• Ijuru ririho, ni ryo tuzabamo iteka ryose n’abamarayika b’Imana, n’umuriro uharaho uriho, niryo herezo ry’abatizera n’abanyabyaha hamwe na satani n’abadayimoni be.
• Yesu Kristo aragaruka vuba azanywe no kutujyana ngo tubane nawe mu cyubahiro gihoraho iteka ryose no gucira ubanza abazima n’abapfuye.
3.4. AMWE MU MADINI CYANGWA IMIRYANGO Y’UBUYOBE
Abahamya ba Yehova, Abashingiye kuri Brahnam, Abari mu nzira (the way), isilamu, Mahikari, Rose croix, Abafaramaso, Enkackar, Moonisme, Bahai, aba Mormons (Itorero ry’abera b’iminsi ya nyuma, New age…..
ISOMO RYA KANE: UBUTUMWA BWIZA
4.1. Ubutumwa bwa bibiliya bugaragazwa hakurikijwe intego n’abo bugenewe. Ubutumwa bwiza bushingiye ku gikorwa cy’umusaraba kandi ni igisubizo cy’umuntu igihe yemeye gukizwa.
Ubwo butumwa bwiza bugomba kuba busobanutse, mu magambo make, bukagaragaza mu ncamake izi ngingo enye:
1. Umugambi w’Imana k’umuntu w’umunyabyaha
2. Integer nke z’umuntu mu kwakira umugambi w’Imana cyangwa kwinjira muri uwo mugambi w’Imana.
3. Kwitanga kw’Imana kugaragazwa n’igikorwa cy’umusaraba I Goligota
4. Igisubizo cy’umuntu cyangwa icyo umuntu asabwa kw’icyo gikorwa cy’umusaraba
4.2. Ingero zimwe za bibiliya ku butumwa bwiza.
4.2.1. Yohana 4:7-30
• Umurongo wa 7-9: Ijambo ry’ikaze (gutegura/kubonana n’abo ushaka kugezaho ubutumwa)
• Umurongo wa 10: Kugaragaza umugambi w’Imana wo gutanga amazi y’ubugingo kubabishaka.
• Umurongo wa 11-13: Intege nke z’umuntu mu kwakira umugambi w’Imana.
• Umurongo 14-15: Igitambo cy’Imana muri Yesu Kristo: kumara inyota, twakira Kristo ubwe no guhinduka isoko y’ubugingo iteka,
• Umurongo 13-30: Icyo umugore yasabwaga kw’icyo kibazo cyangwa ku gitambo cy’Imana k’u musaraba.
4.2.2. Ibyakozwe n’intumwa 2:14-40
• Umurongo wa 14:15: Ijambo ryinjiza mu kibazo/ kumenya ibibazo biriho no kubishakira ibisubizo
• Umurongo wa 16-21: Kugaragaza umugambi w’Imana kuri isirayeli
• Umurongo wa 22-29: integer nke z’umuntu mu kwakira umugambi w’Imana ndetse batawitaho, ari byo byatumye Imana yemera igitambo cy’umusaraba.
• Umurongo wa 30-36: Igitambo cy’Imana muri Yesu Kristo
• Umurongo wa 37-40: Icyo umuntu asabwa kuri icyo gitambo cy’Imana ku musaraba.
4.2.3. Ibyakozwe n’intumwa 8:26-39
• Umurongo wa 26-29: Umugambi w’Imana ku gakiza k’umunyetiyopiya w’inkone.
• Umurongo wa 30-34: Intege nke z’umunyetiyopiya mu kwakira umugambi w’Imana
• Umurongo wa 35: Igitambo cy’Imana cyangwa ubutumwa bw’agakiza muri Yesu Kristo
• Umurongo wa 36-39: Igisabwa / igisubizo cy’inkone ku butumwa bwiza yamenyeshejwe
4.2.4. Ibyakozwe n’intumwa 10:1-48
• Umurongo wa 1-8: Umugambi w’Imana ku gakiza ka Koruneliyo n’umuryango we
• Umurongo wa 9-33: Intege nke z’umuntu mu kwakira ku buntu Yesu Kristo
• Umurongo wa 34-43: Igitambo cy’Imana ku gakiza k’ubuntu muri Yesu Kristo
• Umurongo wa 44-48: Igisubizo cy’abo ubutumwa bwiza bwagenewe gishingiye ku kwizera Yesu Kristo no kuzura Umwuka wera no kubatuzwa mu mazi menshi.
ISOMO RYA GATANU: UBURYO BUTANDUKANYE BWO KUVUGA UBUTUMWA BWIZA N’ISHYIRWA MU BYICIRO RY’IVUGABUTUMWA
5.1. Ku bijyanye n’ababwirwa ubutumwa ubutumwa bwiza cyangwa abo ubutumwa bugenewe.
Dushobora gusobanura igikorwa cy’ivugabutumwa bitewe n’uko tubwiye umuntu umwe, abantu bishyize hamwe cyangwa imbaga y’abantu benshi. Icyo gihe tuzavuga ko ari ubutumwa bwiza umuntu ku wundi, ku bantu bishyize hamwe cyangwa ku mbaga y’abantu benshi.
5.2. Uko biyegereza abo bagezaho ubutumwa bwiza
Ubutumwa bwiza bushobora kubwirwa abo bwagenewe tubareba cyangwa tutabareba hakoreshejwe Radio, Televiziyo n’ibindi bikoresho binyuranye.
5.3. Ku bijyanye n’imyiteguro cyangwa na gahunda y’ivugabutumwa
• Ivugabutumwa rishobora gukorwa ridakorewe gahunda (urugero: Ku kiriyo, muri bus, mu ndege cyangwa gari ya moshi, mubo wagiye gusura bisanzwe) ubitewe n’Umwuka w’Umwami Yesu Kristo.
• Ivugabutumwa rishobora gutegurwa no gushyirwa kuri gahunda, hateganijwe musaruro ushimishije.
5.4. Ku bijyanye n’uko ubutumwa bwiza bushingiye kuri rukuruzi
Ubutumwa bwiza bushobora kwishingikiriza ku kintu kibukurura.
Urugero:
• Petero na Yohana bashingiye ku gitangaza cy’umuntu wari wararemeye, yicaye kw’irembo ryitwa ryiza, wakijijwe n’Imana, byabashoboje kubwiriza ubutumwa bwa Yesu Kristo.
• Petero uwo yishingikirije ku bari baje mu munsi mukuri wa pantekote, bituma abwira ubutumwa bwiza bwa Kristo.
• Ubuhamya bw’umuntu, indirimbo cyangwa indi mpano y’Umwuka… nk’impano y’ibitangaza cyangwa yo gukiza indwara, n’indi….
• Umunsi mukuru ukorewe mu muryango: kwifurizanya umwaka mwiza, gutaha inzu, gukora igiterane nk’ikiliyo gihuza benshi bishobora kuba imbarutso yo kubagezaho ubutumwa bwiza.
5.5. Ku bijyanye no kuvuga ubutumwa bwiza bushingiye ku ntego cyangwa icyifuzo
Ubutumwa bwiza bushobora kuvugwa kugira hatangizwe igikorwa cy’Imana nko kubaka inzu y’Imana aho itabonekaga cyangwa ahantu hakenewe gushyirwa inzu ya bibiliya.
Bashobora kuvuga ubutumwa bwiza kugira ngo bazane abantu ku Mwami Yesu Kristo hagamijwe gushyigikira igikorwa cy’itorero ry’Umwami aho ryubatswe cyangwa aho icyo gikorwa cy’ivugabutumwa gisanzwe gikorerwa.
ISOMO RYA GATANDATU: UKO BATEGURA IGIKORWA CY’IVUGABUTUMWA BUGERA KU NTEGO ISHIMISHIJE (UMUSARURO UFATIKA)
Luka 14:28-32
Ibyo bimaze kuvugwa byerekana ko ari iby’agaciro gutegura igikorwa kigamije intego ishimishije, mu yandi magambo kigera kuri ya mibare yateganijwe kandi bidatwaye amafaranga menshi cyangwa ibikoresho byinshi.
6.1. Kwitegura mu mwuka
Kuvuga ubutumwa n’igikorwa cyo gutera umwanzi mu birindiro bye kugira ngo habohorwe abagizwe imbohe nawe. Ni intambara rero yo bohoza abagizwe imbohe kandi ibyo bidusaba kwitegura neza mu mwuka no kwiga neza ibirindiro tugiye gutera (spiritual mapping)
6.2. Gukangurira imitima y’abavugabutumwa gusobanukirwa uko igikorwa cy’ivugabutumwa kizashyirwa mu bikorwa.
Kugira ishyaka no gusobanukirwa icyo ivugabutumwa rigamije ni ngombwa kugira ngo bikorwe neza kugira ngo bose nk’umuntu umwe bahagurukire icyo gikorwa bashyize hamwe.
6.3. Gukora gahunda n’igishushanyo mberenera cyangwa gutegura mbere gahunda y’ivugabutumwa, mu gihe buvugwa na nyuma.
• Kumenya aho buzavugirwa aho ubutaka bugarukiye cyangwa abagenewe kubwirwa ubutumwa bwiza;
• Kumenya ko ibyagenwe n’ibisabwa Bihari, ko abo basabwa kunyuraho bazwi, ko amatsinda yose ahyizwe mu myanya, ko bashoboye kugera ku mubare ushimishije w’abarebwa n’ivugabutumwa, ko gahunda zinyuranye zakozwe, ko ingamba zo kuzakurikirana abakiriye agakiza zisobanutse…
Ibyo byose bigomba gukorwa neza kugira ngo bizatange umusaruro ushimishije.
6.4. Gutegura gahunda y’ibikoresho bikenewe n’uko bizakoreshwa
6.5. Gutegura ingengo y’imari izakoreshwa.
ISOMO RYA KARINDWI: UKO BAYOBORA IGIKORWA CY’IVUGABUTUMWA
Ubutumwa bushobora kuvugwa n’umuntu umwe wiyemeje kuzana umuntu umwe kuri Kristo cyangwa kuzana benshi kuri Kristo(Umuryango, abari hamwe mw’ishuri, abakorana mu ruganda….) cyangwa se abantu benshi.
Ubutumwa bushobora kuvugwa n’abantu bishyize hamwe biyemeje guhamiriza Yesu Kristo k’umuntu umwe, ku gitsiko k’abantu cyangwa mu mbaga y’abantu. Iyo biyemeje ivugabutumwa ry’abantu nyamwinshi (batazwi umubare), kuri aba ubutumwa bushobora kuvugwa bari ahantu hamwe cyangwa se bakoresheje Radio cyangwa Televiziyo.
Iyo abavugabutumwa bateguwe mu mwuka, mu bwenge, muri tekiniki no mu mutungo (amafaranga) bashobora gutangira igikorwa cy’ivugabutumwa.
7.1. Kubwiriza ubutumwa uri umuntu umwe
Byaba byiza igihe cyose ko abavugabutumwa baba babiri, nk’uko Umwami Yesu yabikoze yohereza babiri babiri mu bigishwa be aho yagombaga kujya wenyine. (Luka 10:1-2)
Nyamara kuko ivugabutumwa ari umurimo wacu wa buri munsi, birashoboka ko umuntu umwe yageza ubutumwa bwiza ku muntu umwe, ku gatsiko k’abantu cyangwa ku bantu benshi. Tugomba rero kuvuga ubutumwa bwiza bw’umusaraba wa Kristo mu mbaraga z’Umwuka wera, twishingikirije kuri nyir’ibisarurwa, uzi uko yiyegereza n’uko yemeza agakiza abayobejwe na satani.
Dore uko wabwiriza Ubutumwa bwiza uri umuntu umwe:
• Kwegera mu kinyabupfura umuntu ugezaho ubutumwa, nk’uko Yesu yabikoreye umusamariyakazi, akamwegera ndetse bakagirana ikiganiro.
• Kuvuga ubutumwa utanyuze iruhande, mu magambo asobanutse, utabikoreshejwe n’igitugu.
• Kumenya neza ko ibice bine by’ubutumwa bwiza byamenyeshejwe uwo ubwira:
– Umugambi w’Imana
– Kudashobora kwikiza kubwe
– Igitambo cy’Imana ku musaraba
– Igisubizo cy’umuntu mu kwakira agakiza muri Yesu Kristo
• Guha uwakira agakiza umwanya wo kugaragaza icyo ahisemo no kumuyobora, amaze kugaragaza ko yiyemeje guha ubuzima bwe Kristo
• Gusobanurira uwakiriye agakiza uko azakurikiranwa mu buzima bwe bushya. Urugero: kumugira inama yo kujya mw’itorero aho Yesu Kristo yemewe nk’Umwami n’Umukiza w’abantu, aho ijambo ry’Imana (Bibiliya) ryigishwa neza.
• Kumusengera kugira ngo Imana imukuze mu buzima bwe bw’umwuka no kwishimira ko yabaye umwe na Kristo kuko muri we tuboneramo ibyo dukeneye byose. (Abakolosayi 2:9-10, 2 Petero 1:3-5)
• Uwabwiwe ubutumwa bwiza aramutse atabwakiriye, tugomba kumugaragariza ubugwaneza mu rukundo n’impuhwe, twirinda igitugu ahubwo twizera Umwami n’Umwuka wera wemeza wenyine abantu iby’icyaha n’ibyo gukiranuka n’iby’amateka kandi akanabayobora mu kuri kose. Umurimo wacu ugarukira mu kwamamaza Yesu Kristo mu buryo bwumvikana kandi bworoshye twizera Umwuka wera kubw’umusaruro wa none cyangwa wo mu gihe kizaza, umusaruro ubonwka n’utaboneka.
7.2. Kubwiriza ubutumwa muri benshi
Mu gihe akazi ko kuvuga ubutumwa gakorwa n’abantu bishyize hamwe, kwitegura no gushyira abantu mu myanya birangiye, hakorwa ibi bikurikira:
• Guhurira hamwe aho bazahagurukira kugira ngo basengere icyo gikorwa, bahuje umutima, bishyire mu maboko y’Imana, mbere yo gutangira icyo gikorwa;
• Kwakira amabwiriza ya nyumwa abahamagarira kugira imyitwarire myiza no gushyira mu bikorwa ibyo bigishijwe;
• Gusobanura no kumenyesha mu buryo busobanutse gahunda cyangwa igihe buri muvugabutumwa azagomba kubahiriza.
Urugero:
Niba ari ukuvuga ubutumwa mu muryango watumiye abavandimwe, nk’uko byagenze kwa koruneliyo (Ibyakozwe n’intumwa 10), cyangwa mu gusangira, agape, ikiriyo cyangwa kwizihiza umunsi w’amavuko, ibi bintu bikurikira bigomba gukorwa:
– Gusobanura igihe cyo kwakira abantu no kubaha amafunguro
– Gusobanura igihe cyo kuririmba
– Gusobanura igihe cyo gutanga ubuhamya
– Gusobanura igihe cyo kuvuga ubutumwa bwiza no kwakiriza agakiza ababyemeye
– Gusobanura igihe cy’amasengesho ku bakiriye agakiza cyangwa gusengera abarwayi n’abafite ibindi bibazo
– Gusobanura igihe cyo gusoza ibyo bikorwa no kumenyekanisha abazaba hafi y’abakiriye agakiza bizeye Yesu Kristo nk’Umwami n’umukiza wabo.
Niba ari igiterane cy’ivugabutumwa ku bantu benshi, uburyo bikorwa ni bimwe, uretse ko hadateganywa umwanya wo guha abantu icyo kunywa cyangwa icyo kurya n’uko bikorwa mu gihe cy’ubusabane.
ISOMO RYA MUNANI: UKO BAKURIKIRANA IGIKORWA CY’IVUGABUTUMWA KU BURYO BUSHIMISHIJE
Gukurikirana igikorwa cy’ivugabutumwa ni ngombwa cyane, naho igihe bitagenze neza, byasa naho bakoreye umuyaga. Itegurwa ryo gukurikirana igikorwa cy’ivugabutumwa ni ngombwa ko ritegurwa mbere yo kujya aho buzavugirwa, rigakorwa neza ridahubukiwe.
8.1. Amakarita y’abemeje gukizwa cyangwa impapuro zigaragaza uko abakijijwe bakurikiranwa: izo nyandiko zigomba gutegurwa mbere yuko uzakira agakiza ashobora kuzuza, atanga amakuru amureba kugira ngo bashobore kumugeraho cyangwa kumya amakuru.
8.2. Inyandiko zitanga amakuru cyangwa zigaragaza uko uwakiriye agakiza ashobora kwitwara mu buzima bushya muri Yesu Kristu (inyigisho z’ibanze) zigomba kuba zirangwa n’ibi bikurikira:
– Aho amatorero cyangwa ibigo bya gikristo bibarizwa kugira ngo uwakiriye agakiza abashe gukura n’abamufasha muri ubwo buzima bushya bwa gikristo atangiye
– Izo nzandiko zishobora kandi kugaragaza ibintu by’ibanze (ABC) umukristo wese agomba kumenye k’uwo ari we muri Kristo n’icyo asabwa gukora ngo akure mu mwuka no gukomera muri ubwo buzima bushya ari hamwe n’Umwami Yesu Kristo.
8.3. Gutegura abakurikirana icyo gikorwa cyangwa abajyanama mu buzima bw’umwuka no kubahugura kugira ngo bakore umurimo mwiza.
Abo bafasha cyangwa abajyanama mu mwuka ni abigishwa bahuguwe kandi bafite ubuhamya bwiza, bashoboye kuyobora ku gakiza umuntu werekana ko agakeneye, ariko kandi bagomba kuba bashoboye kwigisha inyigisho z’ibanze kugira ngo uwakiriye agakiza abashe gukura.
Umujyanama agomba kandi kugira urukundo rw’imitima izimiye no gukunda abantu bose bagize umuryango w’Imana cyangwa umubiri wa Kristo, atari abo mw’itorero rye gusa cyangwa umuryango w’abakristo bamuri hafi.
8.4. Gutegura neza igikorwa cyo gukurikirana abakiriye agakiza no kugaragaza uko kiyobowe
– Gusobanura neza uko abakiriye agakiza bazasurwa cyangwa bahamagarwa
– Kugaragaza umuntu cyangwa abantu bazahana amakuru cyangwa bashinzwe gusura abakiriye agakiza
– Kugaragaza igihe uko gusura kuzamara
– Kugaragaza uko igikorwa cyo gukurikirana kizasuzumwa n’ukuvuga gukusanya makuru y’abajyanamwa bose kugira ngo binenge no kugaragaza igihe icyo gikorwa kizarangira.
ming soon


text:
Safi ubwo yaganiraga n’ ikinyamakuru kimwe gikorera mu Rwanda yavuze ko Imana niramuka imuhaye umwana uwo ariwe wese azishima ndetse azamwita Niyibikora Madiba.
Yagize ati “ Imana niramuka iduhaye umwana uwo ariwe wese bizanshimisha ndetse nzamwita Niyibikora Madiba.
Safi mu gihe yatumirwaga mu biganiro bitandukanye kuri radiyo hano mu Rwanda abazwa niba umugore we atwite agasubiza ko ntarirarenga bazabibona yasoje atangaza ko bafite gahunda yo gusezerana imbere y’Imana cyane ko bari bashyingiwe mu mategeko gusa.
Twakwibutsa ko Safi Madiba kuri ubu atakibarizwa muri Urban Bys aho akora umuziki ku giti cye magingo aya afashwa n’ inzu ya The Mane Label ibarizwamo abahanzi 2 gusa.


text:
Uyu mugani bawuca iyo babonye umuntu wali ufite ibintu hanyuma akaga kakabimumaraho agasonza isangu; ni bwo bavuga ngo «Naka ageze ahalindimuka ! » Wakomotse kuli Rugara w’i Giseke na Nyagisenyi ho mu Busanza (Butare); ahagana mu mwaka1900.
Mbere y’aho ku ngoma ya Rwogera, hateye inzara bayita Rwarugereka aliko ikomera ku ngoma ya Rwabugili. Ubwo mu karere ka Busanza Nyiramavugo nyina we Rwogera yali ahafite umuhingisha w’ibwami witwa Rugara, arahingisha bituma aba umukungu muli ako karere atwara ka Giseke na Nyagisenyi (Komini Ruhashya ubungubu). Aho Nyiramavugo n’umuhungu batangiye hima Kigeli Rwabugili, yimana na nyina Murorunkwere. Murorunkwere azungura urugo rwa nyirabukwe. Rugara agumya kumubera umuhingisha. inzara iranga irakomera; abanyabusanza bakajya guca inshuro kwa Rugara akabaha ibyo baralira. Bajya ibwami gufunguza bagatuma kuli Rugara akohereza imboho zo kubaha.
Bukeye abashonji bagikanyakanya b’i Busanza bajya inama yo kwiba Rugara; bamusahura ibigega n’imitiba barabyeza. Aliko atinya kujya kubivuga ibwami. Bukeye ibwami bamutumaho ngo yohereze imboho zo guha abashonji. Inturnwa iregenda, iti «lbwami ngo zana imboho zo guha abanyanzara». Rugara abyumvise, ati «Mbigenje nte ! Ko natinye kubibwira ibwami none nkaba ndafite imyaka yo kwohereza !» Biramushobera ! noneho yigira inama yo kujya kubwira ibwami ko imyaka yashize. Aragenda abibwira Nyirakigeli Murorunkwere.
Abashonji babyumvise batera hejuru, bati «Imyaka irahali turabizi, ibyo Rugara avuga ni ukwangiIira ngo abone uko abigulisha !» Nyirakigeli ararakara abaza Rugara, ati «Imyaka yanjye yamazwe na nde ?» Rugara alibaza ati «Nimvuga ko yashize barabona ko mbeshya, kandi nimvuga ko yibwe barambaza icyatumye ntabivuga mbere !» Alicecekera. Nyirakigeli ahamagaza abantu arabatuma, ati «Nimujyane na Rugara mundebere ko imyaka ihali kandi mugarukane».
Intumwa ziragenda zisanga nta myaka irangwa i Giseke. Babaza Rugara, bati «Ibi bigega n’imitiba bingana bitya byamazwe na nde ?» Rugara arabasubiza, ati «Barabinyibye ntinya kubibwira ibwami». Abandi bati «Aba bantu bangana batya batuye ku rugo rwawe hamwe n’abaralilizi babibana ibintu bate ?» Bati «Abashonji bavuze ukuli ubanza koko warabigulishije !» Barahindukira. Bageze ibwami babwira Nyirakigeli ko nta myaka ili kwa Rugara koko; «Urebye koko ubanza yarayigulishije !» Nyirakigeli abaza Rugara, ati «Mbwiza ukuli aho wanshyiliye imyaka ». Rugara, ati «Barayibye». Nyirakigeli ararakara yitera hejuru; abaza abali aho, ati «Uyu mugabo nkwiye kumugenza nte ?» Abandi barahora. Abonye ko bahoze, ati «Nta bwo mutanga, ahubwo nshiye iteka ko ntaho azatura !
Nuko Rugara arasenyerwa, aragenda ajya mu nshuti ze z’i Kinyamakara, araharara arahasibira. Za nshuti zimenye ko ibwami baciye iteka ly’uko atazagira aho atura zigira ubwoba ziramwirukana. Rugara arahambira n’abana n’umugore. Aliko ubwo inzara ikaba yabarembeje. Araboneza no ku musozi wa Rukondo h’i Bufundu (Gikongoro); hali ku nshuti ze, aharaye limwe na bo barabimenya baramwirukana.
Bamaze kumujujubya, noneho yigira inama yo kujya i Rubona mu Nyaruguru ku bavandimwe be. Yashakaga kuzambuka ngo ajye i Burundi. Ashyira nzira aragenda; aterera igisi cya Kigasali, ageze mu gikombe cy’imanga ya Birogo isereli iramugusha, atemba muli iyo manga arashenjagulika akulizamo gupfa. Umugore n’abana na bo inzara irabanogonora.
Nuko uwo mugani waduka ubwo ukwira u Rwanda, kuva ubwo babona umuntu usabayangwa kubera inzara y’isangu kandi mbere ali we umukiro wabalizwagaho, bakamugereranya na Rugara; bati «Ageze ahalindimuka aka Rugara !» – Ahalindimuka = imanga y’intagendeka : Kugera ahalindimuka. Kuba mu makuba y’injyanamuntu.
[Aho byavuye : Minisiteri y’Amashuli Makuru n’Ubushakashatsi mu by’Ubuhanga, Ibirali by’insigamigani, Kigali, 1986, pp.28-29].


text:
Uyu munsi mu itangizwa ry’igihembwe cy’ihinga A mu karere Gicumbi aho bamaze icyumweru bateye ibigori mu gishanga cya Nyamugari mu murenge wa Ruvune, abayobozi bihanangirije abahinzi basarura ibitarera neza (ibyo bita kotsa) bagamije kubona ifaranga vuba.
Ibigori bisaruwe bitarera neza bibukijwe ko biba bipfuye ubusa kuko ku isoko babigura babahenze kandi bigatanga isura mbi mu buhinzi.
Ngendahimana Barthazar utuye mu murenge wa Ruvune avuga ko iyo babonye inzara ibarembeje batabasha kubyihanganira ngo hari abahita babyotsa bitarakura, abandi bakabigurishiriza mu murima bitarera bakabaha udufaranga ducye. Yemeza ko ari igihombo gikabije.
Nyirantezimana Francoise umuturage wo mu murenge wa Ruvune avuga ko hari n’abarya imbuto y’ibigori bahabwa n’ubuyobozi itari yamara n’icyumweru bakajya kuyiteka, gusa nyuma babafatiye ingamba kuko hari imbuto ziterwa umuti batinye kurya.
Umuyobozi w’akarere ka Gicumbi wungirije ushinzwe ubukungu Nteziryayo Anastase, asaba abaturage kureka ibigori bikera ndetse bimwe bakareka bikuma, kuko bizabafasha kubona inyungu aho gushidukira udufaranga tubateza inzara.
Ati “bimwe tuba dushaka dusarure tunahunike, bimwe tuba dukeneye tuzabirye bikomeye byumye, cyangwa tukabigurishamo ifu y’akawunga, usanga babisarura bitari byera, bakunze kubyotsa niko tuvuga cyangwa bakabigurisha bitari byera. Babiretse bikabanza bikera bikuma nibwo bivamo impungure n’amafaranga “.
Uyu muyobozi avuga ko ibigori basaruye bitarera neza nta n’ikindi kintu kibivamo ndetse n’uwabigurishije amafaranga macye abivanamo atamuvana mu bukene. Niyo mpamvu ubu ngo bari mu bukangurambaga bwo kureka iyi migirire ya bamwe mu bahinzi.
Kayumba John ushinzwe ubuhinzi mu Ntara y’amajyaruguru asaba abafashamyumvire n’abajyanama mu by’ubuhinzi kwegera abaturage bakabafasha guhinga muri gahunda zo guhuza ubutaka nk’imwe mu nzira zo kongera umusaruro.
Evence NGIRABATWARE
UMUSEKE.RW/ Gicumbi


text:
UBUZIMA
Nyabihu iri kurwana no kuva ku mwanya wa mbere mu kugwingiza abana benshi mu gihugu
Umwe mu bana bagaragaza imiririre mibi mu Karere ka Nyabihu, Umurenge wa Jenda akagali ka Rega
Ubuyobozi bw’Akarere ka Nyabihu bwatangaje ko bugeze kure ubukangurambaga n’inyigisho zigamije kwigisha ababyeyi uburyo bwo gutekera abana babo indyo yuzuye, kugirango ive ku mwanya mubi wo kugira abana benshi bagwingiye.
Ubushakashatsi bwa kane ku miturire n’ubuzima(DHS5) bwakoze mu mwaka wa 2014/2015 n’ikigo gishinzwe ibarurishamibare, bwagaragaje ko ako karere kaza ku mwanya wa mbere mu gihugu mu kugira abana bagwingiye, aho kari gafite 59 % .
Ubusanzwe aka karere kazwiho kweza ibirayi ndetse Meya wako Uwanzwenuwe Theoneste ntatinya kuvuga ko ari ikigega cy’igihugu.Ako karere kandi keza ku bwinshi imboga za karoti, epinari n’izindi.
Dusenge Pierre, Ushinzwe ubuzima mu Karere avuga ko bakimara kubona iyo mibare y’abana bagwingiye bihutiye kwigisha abaturage uko bakwita ku bana babo babagaburira indyo yuzuye.
Mu ibarura bakoze muri uyu mwaka, ngo basanze umubare w’abana bagwingiye waragabanyutse kuva muri 2015, uva kuri 59 % ugera kuri 48 %.
Ati “Kubera kweza ibirayi cyane, usanga ifunguro ry’abaturage bacu ari ibirayi cyane ndetse n’ibishyimbo.Imboga zirahari ariko usanga batabikunda. Usanga batita ku bana atari uko babuze ibyo kurya ahubwo ari imyumvire ikiri hasi.”
Meya Uwanzwenuwe avuga ko ababyeyi bafite ubumenyi buke ku -ndyo yuzuye, kubw’ibyo n’ibiryo bafite bakabigaburira abana nabi.
Ati “kugwingira ntibivuze ko baba babuze ibyo kurya ahubwo biba bivuze ko babibagaburiye nabi…twabonye abantu batita ku guhesha agaciro ibyo bafite ngo bigirire akamaro umubiri.Kurya neza si ukurya ngo igifu cyuzure, ahubwo kurya neza ni ubwiza bw’ibyo wariye.”
Mu mirenge ya Jomba na Jenda Makuruki yabashije kugeramo, buri mudugudu ufite igikoni cy’umudugudu aho ababyeyi bigishirizwa guteka indyo yuzuye, hari n’imiryango itandukanye yita ku buzima ifatanya n’akarere mu gufasha abana bafite ikibazo cy’imirire mibi.
Ubushakashatsi bwagaragaje ko nyuma ya Nyabihu hakurikiraho Akarere ka Ngororero mu kugira abana benshi bagwingiye, aho ifite 56 % mu gihe mu gihugu hose ari 38%.


text:
Niba Ibi bikurikira ubizi cyangwa ukaba wabibonye ku mukobwa ntuzigere wibeshya ngo uryamane nawe kuko ushobora guhuriramo n’ibibazo byinshi, ubuzima bwawe bwose bukajya mu kaga kubera uwo mukobwa.
Gukora imibonano mpuzabitsina igihe cyose utarashaka ugomba kubyirinda ariko niba kwirinda bikunaniye, toranya umukobwa ukwiye.
Dore abakobwa ugomba kugendera kure ugakora ibishoboka byose ukirinda kuryamana nabo:
1. Umukobwa wigurisha: Hari impamvu 3 z’ingenzi ugomba kwirinda kuryamana n’umukobwa wigurisha. Iya mbere n’uko ashobora kukwigisha imico mibi akaba yanakwanduza indwara zandurira mu mibonano mpuzabitsina.
Iya kabiri n’uko ashobora kukuryohereza kuburyo kuzubaka urugo rwawe bikunanira kubera uwo washatse atakuryohereza nk’uko uwo mukobwa abikora, bikaba byatuma uta urugo rwawe ukamwirukaho. Impamvu ya gatatu n’uko umukobwa wigurisha ashobora no kugutega imitego ituma mubyarana ukaba wanamugira umugore, ukazabyicuza ubuzima bwose.
2. Umukobwa ubikwisabiye: Mukundana nta kibazo, ariko niba umukobwa mudakundana agusabye ko mwaryamana uzamuhungire kure kuko ashobora kuba afite impamvu ze bwite zatumye agutega uwo mutego.
3. Umukobwa wasinze: Kuryamana n’umukobwa wasinze ni amakosa akomeye cyane, kuko ashobora kuba yabikwemereye kubera ibiyobyabwenge yanyweye, byamushiramo akisubira akagufata nk’aho wamufatiranye bikaba byamutera agahinda ku mutima nk’aho wamufashe kungufu. Uzabyirinde kuko ashobora kukubera umwanzi kugeza avuye ku isi.
Uwineza Vanessa@Rwandapaparazzi.rw
55,991 total views, 50 views today


text:
Ushobora kuba uri umusore, ukabona umukobwa ukumva uramwishimiye ku buryo akwemereye, mwatangirana urugendo rw’urukundo. Aha, niba uri umusore ushobora gusaba uwo mukobwa ko muganira ugamije kureba uko akwakira kugira ngo ugire icyizere cy’uko yazakwemera urukundo igihe urumusabye.
Nk’uko tubikesha urubuga rwa internet dating360.info, ngo hari ibimenyetso bitandukanye bishobora kukwereka ko na we yakwishimiye ndetse ukaba wanakomeza utera intambwe umusaba urukundo nta mpungenge z’uko yaguhakanira, kuko ibyo bimenyetso bikwereka uko agutekereza n’uko yagufashe. Ibyo bimenyetso bikaba ari ibi bikurikira:
1. Kumwenyura gahoro akanyuzaho akakwitegereza
Igihe uri kumwe n’umukobwa muri kuganira ukabona aranyuzamo akakwitegereza, hanyuma akanakumwenyurira, ngo ni kimwe mubimenyetso wareberaho ko uwo mwari yakwishimiye rwose.
2. Kurya iminwa
Niba umubajije ikintu runaka wumva ko kinoroshye ariko ukumva atangiye kurya iminwa, ashakisha uko akigusobanurira, ngo ni uko aba ashaka uko yakigusobanurira neza nta gukocama ashyizemo kugira ngo utamugaya cyangwa se ugasuzugura ibitekerezo bye, bikamutera guhuzagurika akavuga arya iminwa. Rero ibi bikwereka ko yaguhaye agaciro.
3. Guhindura ijwi
Kenshi ngo iyo umukobwa yishimiye umusore bari kumwe ijwi rirahinduka, rikoroha kandi rikagabanuka, kandi bikaba atabyiteze kubera uko akwiyumvamo.
4. Kukwiyegereza
Usanga iyo mwicaye, aba ashaka kukwegera ariko ntabikubwire gusa akajya agenda akwiyegereza gahoro gahoro, byerekana ko yifuza kukwiyuvamo.
5. Kwikora mu misatsi
Iyo umukobwa murimo kuganira akwishimiye kandi mukaba mutaramenyerana, usanga atangira kwikora mu misatsi cyangwa se hari n’utangira gukora mu mutwe wawe, aha rwose ngo aba yakwishimiye, kikaba ari kimwe mu bishobora kukwereka ko waba umukobwa w’inzozi ze.
Uwineza Vanessa@Rwandapaparazzi.rw
89,579 total views, 100 views today


text:
Nubwo atari bose ariko hari abasore batazi kubasha kumenya niba umukobwa ari mu rukundo rw’ukuri cyangwa ari uwo kwizerwa . Kutabasha kumenya niba umukobwa akugira nyambere mu bambere,ni intandaro yo kudatera intambwe nk’umusore ngo umugumeho umwereke ko muzabana.
Mu gushaka gufasha abasore bafite iki kibazo twifashishije urubuga wikihow.com. Uru rubuga rutanga ibimenyetso byinshi byagaragariza umusore ko umukobwa amwibonamo kandi amufitiye amarangamutima gusa twafashemo iby’ibanze.
Akubaha uko uri: Arashima, agushima uko akubona. Ushobora kuba hari aho ufite intege nke ariko akagukunda abizi.
Ntagusaba ibyo udafite: Bisigaye byarateye ko abakobwa bamara gukundana n’abahungu bagatangira kubagerekaho imitwaro. Umukobwa ugukunda ubona ntacyo agutegerejeho usibye urukundo umukunda.
Ntagira ishyari: Umukobwa ugukunda urukundo rw’ukuri ntaguterera induru ngo akubuze amahoro ngo uganira n’abandi bakobwa, ubona akwizeye kandi yiteguye kuguha uburenganzira bwawe.
Igitangaje ni uko umukobwa ugukunda ashobora kukwemerera mugakora byose by’urukundo ariko agatinya ko mwahuza igitsina. Aba yanga ko urukundo rwanyu rwakwicwa no gupfundura agaseke hakiri kare harimo n’uko ushobora kumutera inda mukiri bato urukundo n’imibereho bikangirika.
Aho ari hose yumva mwaba muri kumwe:Ibi bituma ahora gusaba ko mwajyana mu birori runaka, iminsi mikuru, amakwe yatumiwemo n’ahandi hanyuranye. Impamvu ibimutera ni ukugira ngo mube inshuti zihariye kurushaho, umubano wanyu ube wavamo urukundo rufatika.
Ni umufana wawe ukomeye:Ibintu byose ukora arabyishimira kandi akabikwereka. Akora uko ashoboye ngo akwereke ko atandukanye n’abandi.
Icyitonderwa:
Bitewe nicyo agushakaho, umukobwa ashobora kukwereka ibi bimenyetso ndetse n’ibyo tutavuze hano , ukibwira ko agukunda ariko ibyo ubona bihabanye n’ibimuri ku mutima, afite ikindi kimugenza.
Abakobwa barimo ibyiciro byinshi. Bitewe n’uko umukobwa ateye, ashobora kutagukorera cyangwa kukwereka ibi bimenyetso atari uko atakwiyumvamo ahubwo ariko atazi kwerekana amarangamutima ye.
Kuba umukobwa agukunda ntibisobanuye ngo nawe uhite umukunda. Genzura urebe niba nawe umufitiye amarangamutima cyangwa se umukunda nkuko abikugaragariza.


text:
Kubyibaza birumvikana cyane kuko ni bake babyuva, ariko ukuri guhari ni uko urukundo rw’abantu batari kumwe, bataba hamwe, umwe aba kure cyane y’undi nko mu bihugu bitandukanye ruba rwiza cyane kuruta urw’abahorana. Ni ubushakashatsi butandukanye ndetse n’ubuhamya bwa bamwe mu babayeho ubwo buzima byabigaragaje.
Yego urukundo hagati y’umukobwa n’umuhungu bataba hamwe rugira imbogamizi nyinshi, nko kwibaza uko rwakomera mutabonana, gukumburana ntimubonane, kutagira ibihe bihagije muri kumwe n’ibindi. Ariko hifashishijwe iterambere mu by’ikoranabuhanga ririho ubu ritandukanye no hambere, uru rukundo rusigaye rubaho cyane rukanakomera hatitawe ku kuba umwe ari kure y’undi. Muri iyi nkuru tugiye kurebera hamwe inyungu 8 zo gukundana n’umuntu mutaba hamwe, umwe ari kure y’undi.
1.Murushaho guhana agaciro
Yego ni byiza kuba hafi y’umukunzi wawe, ariko iyo bibayeho ko umwe ajya kure y’undi cyangwa se mwese mukajya kure umwe ukwe undi ukwe mukaba mwamara igihe kinini mutabonana cyane bituma buri wese yiga guha agaciro cyane mugenzi we bityo ibihe bagira bari kumwe ntabipfushe ubusa. Bituma buri wese abona ko kuba kumwe ntako bisa maze akubaha cyane mugenzi we kurushaho. Ibi bikomeza urukundo rwanyu.
2.Mubwirana byose
Kuba umwe yaba hafi y’undi cyane, bituma hari utwo umwe atitaho cyane yumva ko ari duto. Ariko iyo umwe ari kure y’undi, usanga akanini n’utuntu duto twose mutubwirana kuko umwe aba yumva ashaka kuba mu buzima bw’undi cyane kandi muri byose. Kumubwira utuntu twose, n’udukorwa duto waba ugiye gukora n’iyo byaba ari ukujya kunywa icyayi, kujya guhaha…bituma mwumva mubanye hafi cyane kurushaho kandi bigakomeza urukundo cyane.
3.Muvugana cyane kurushaho
Yego n’abataba kure y’abakunzi babo baravugana ariko ku baba kure yabo byo biba birengeje kuko mu kuvugana niho bavuganira nyine, guhura biba bitoroshye cyangwa se bitanashoboka. Rero itumanaho ribuze burundu, bimwe cyangwa byose byanahagarara kuko ni cyo baba bakoresha mu rukundo rwabo. Bamwe bakunze kubyita (Online Service). Nk’umuntu uri mu rukundo hari ibyiyumvo uba ufite, hari ibyifuzo uba ufite ndetse n’ibitekerezo runaka, none utabivuze ngo ubibwire umukunzi wawe se yabimenya gute? Kwifunga mu mutima byagufasha iki? Kandi se ni hehe handi ufite ho kubivugira atari ukwifashisha itumanaho kuri ubu ko risigaye rinoroshye cyane?
Hari ubwo bamwe twiyibagiza akantu gato twagereranya n’itegeko ryo kubana hafi, kuko muri kumwe ushobora kumenya icyo ashaka kuvuga urebeye ku ko ameze ariko mutari kumwe bisaba ko muvugana cyane kandi kenshi ndetse ni n’umuco mwiza ku bakundana ntacyo kwicuza ku mpande zombi.
4.Uba wigenga unigira bisesuye
Uri mu rukundo ushobora gusa n’ufungiranye ahantu kuko uwo muri kumwe ashobora kukubuza ubwinyagamburiro. Ibi rero mu rukundo rw’abataba hamwe by’igihe kirekire, umwe ari kure y’undi, biguha ubwigenge busesuye no kwifatira imyanzuro akenshi. Gusa kuko uba wita ku bitekerezo by’umukunzi wawe umugisha inama akenshi. Rero iyo ubashije kubaho wigira, wihaza uri wenyine, bigufasha kuzubaka neza kuko mubaye babiri hari ibyoroha kurushaho.
5.Uba wumva urukundo rwanyu rutekanye cyane
Hari abumva ko kuba kure y’umukunzi biteza ikibazo cyo kumva ko nta mutekano uhagije uhari no guhemukirana bifata intebe. Nyamara akenshi, ikinyuranyo cy’ibyo ni cyo kibaho kuko urukundo rw’abari kure y’abakunzi babo, kuko baba bazi ko batari kumwe, igihe babonye cyose bakimara bavugana, bakabwirana gahunda zabo zose bituma aho bari hose baba bameze nk’abari kumwe. Rero ibyo bituma bumva ko batagomba kwitwaza intera iri hagati yabo ngo bikorere ibyo bashaka ahubwo bagaha agaciro urukundo bafitanye bakanizerana, bikabarinda guhemukirana. Ntituri buvuge ko byoroshye rwose, biranagoye kandi cyane, ariko iyo mubashije kubitsinda, birema ipfundo rikomeye cyane mu mubano wanyu.
6.Muhora mukumburanye cyane
Aha si na ngombwa ko tugira ibyo dusobanura byinshi kuko umwe aho aba ari hose aba yumva yifuza kubona mugenzi we kuko muba mutabonana uko mubishatse. Ku ruhande rumwe ni umutwaro kandi uremereye, ariko ku rundi ruhande ni byiza kuko umwe aba ukumbuye umukumbuye. Bityo igihe bazabonanira ntibazagifate uko bishakiye.
7.Uba ufite impamvu nyinshi zo kugenda
Niba umukunzi wawe aba mu kindi gihugu cyangwa mu kandi gace ka kure, bituma mwembi mugira impamvu nyinshi zo gutembera cyangwa kugenda. Iyo muhisemo guhurira ahandi hantu hashya kuri mwembi, bituma ibihe mugiranye aho mwahuriye bitazibagirana kuri mwembi. Urugendo rwose mwagira ruba rumeze nk’ukwezi kwa buki kuri mwese! Noneho aje mu gihugu cyangwa mu gace ubamo cyangwa wowe ukajya mu gace abamo, ubifata nk’igitangaza kuko bituma ubona cyangwa we abona ahantu hashya cyane cyane iyo ari ahantu umukunzi wawe akunda cyane.
8.Mugira urukundo kurushaho
Kuko muba muzi neza ko mutazahora mubonana uko mubishatse, buri gihe muteguye guhura mukora ibishoboka byose iyo tariki cyangwa ibyo bihe bikaba iby’urukundo rw’umwihariko cyane. Bibatera guhora mushaka udushya, nko ku munsi w’amavuko n’indi minsi yihariye kuri umwe muri mwe, bituma mugenzi we atekereza cyane agashya yakora ku buryo urukundo rutera indi ntambwe rukanashinga imizi kuko ruba rwungutse ikindi kintu cyo kutazibagirwa.
Ntituvuga ko bitagoye, kuko twaba twigiza nkana, biragoye kuba kure ku bakundana, ariko bikanaba byiza kuko bitanga amahoro n’umwanya mwiza wo kurushaho kwizerana, kuvugana no kubwirana byose by’ukuri. Niho bitandukanira ku baturanye kuko umwe ashobora kugira ibyo ashaka gukinga mugenzi we cyangwa kumva ko bimubangamira kuba bahorana kenshi. Abakundana baba ahatandukanye, icy’ingenzi ni URUKUNDO ruzira uburyarya hagati yabo, kwizerana bisesuye, kubwizanya ukuri kuzuye ndetse no gusenga cyane niba bombi bizera Imana, bakayiha ibyabo ikabyiberamo.
Src: Herbeauty.co


text:
“Mukorere Yehova muri abagaragu be”
“Ntimukabe abanebwe mu byo mukora. . . . Mukorere Yehova muri abagaragu be.”—ROM 12:11.
1. Garagaza itandukaniro riri hagati yo kuba umugaragu usanzwe no kuba umugaragu nk’uvugwa mu Baroma 12:11.
KUBA umugaragu w’Imana bitandukanye cyane no kuba umugaragu w’umuntu. Abantu benshi batekereza ko kuba umugaragu byumvikanisha gukandamizwa no kurenganywa. Ariko Ijambo ry’Imana ryahumetswe rivuga ko umuntu ashobora kwihitiramo kuba umugaragu agakorera Shebuja wuje urukundo. Mu by’ukuri, igihe intumwa Pawulo yateraga Abakristo bo mu kinyejana cya mbere inkunga yo ‘gukorera Yehova ari abagaragu be,’ yabashishikarizaga kumukorera babitewe n’urukundo bamukundaga (Rom 12:11). Kuba umugaragu nk’uwo bikubiyemo iki? Twakwirinda dute kuba abagaragu ba Satani n’isi ye? Kandi se ni izihe ngororano abakorera Yehova ari abagaragu be bizerwa babona?
“RWOSE NKUNZE DATABUJA”
2. (a) Ni iki cyashoboraga gutuma umugaragu w’Umwisirayeli ahitamo kudahabwa umudendezo? (b) Iyo umugaragu yemeraga ko shebuja amutobora ugutwi byabaga bigaragaza iki?
2 Amategeko Imana yari yarahaye Abisirayeli atuma tumenya icyo kuba umugaragu wa Yehova bisaba. Umugaragu w’Umuheburayo yahabwaga umudendezo mu mwaka wa karindwi (Kuva 21:2). Icyakora, hari icyo Yehova yari yarateganyije ku birebana n’umugaragu wari gukunda shebuja maze akifuza gukomeza kumukorera. Shebuja yagombaga kumwegereza urugi cyangwa inkomanizo z’umuryango, maze akamutoboza ugutwi uruhindu (Kuva 21:5, 6). Kuba ugutwi ari ko batoboraga byari bifite icyo bisobanura. Mu rurimi rw’igiheburayo, ijambo kumvira rifitanye isano no kumva no gutega amatwi. Uwo mugaragu yihitiragamo gukomeza gukorera shebuja amwumvira. Ibyo bidufasha gusobanukirwa ko kwiyegurira Yehova bidusaba guhitamo kumwumvira bitewe n’uko tumukunda.
3. Ni iki gituma twiyegurira Imana?
3 Igihe twabatizwaga tukaba Abakristo, twari twaramaze gufata umwanzuro wo gukorera Yehova, tukaba abagaragu be. Twiyeguriye Yehova kubera ko twifuzaga kumwumvira no gukora ibyo ashaka. Nta waduhatiye kubikora. Mu by’ukuri, n’abakiri bato babatizwa babikora ari uko gusa bamaze kwiyegurira Yehova, atari ukugira ngo bashimishe ababyeyi babo. Igituma twebwe Abakristo twiyegurira Databuja wo mu ijuru Yehova, ni uko tumukunda. Intumwa Yohana yaranditse ati “gukunda Imana ni uku: ni uko twitondera amategeko yayo.”—1 Yoh 5:3.
NUBWO DUFITE UMUDENDEZO, TURI ABAGARAGU
4. Ni iki gisabwa kugira ngo abantu babe “imbata zo gukiranuka”?
4 Dushimira Yehova kubera ko yatumye tuba abagaragu be. Kwizera igitambo cy’incungu cya Kristo bituma tuva mu bubata bw’icyaha. Nubwo tukiri abantu badatunganye, twemeye kuyoborwa na Yehova na Yesu. Pawulo yabisobanuye neza muri rumwe mu nzandiko ze. Yagize ati “mujye mubona rwose ko mwapfuye ku cyaha, ariko mukaba muriho kugira ngo mukore ibyo Imana ishaka binyuze kuri Kristo Yesu.” Hanyuma yatanze umuburo ugira uti “mbese ntimuzi ko iyo mukomeje kwiha umuntu mukaba imbata ze kugira ngo mumwumvire, muba mubaye imbata ze kubera ko mumwumvira? Mwaba imbata z’icyaha mukagororerwa urupfu, mwaba izo kumvira mukagororerwa gukiranuka? Ariko Imana ishimwe kubera ko mwahoze muri imbata z’icyaha, ariko mukaba mwarumviye inyigisho mwahawe mubikuye ku mutima. Ni koko, kubera ko mwabatuwe ku cyaha, mwabaye imbata zo gukiranuka” (Rom 6:11, 16-18). Zirikana ko iyo ntumwa yavuze ibirebana no ‘kumvira bivuye ku mutima.’ Koko rero, kwiyegurira Yehova bituma tuba “imbata zo gukiranuka.”
5. Ni iyihe ntambara yo mu mutima twese turwana, kandi kuki?
5 Ariko kandi, hari inzitizi tugomba kunesha kugira ngo tubeho mu buryo buhuje no kuba twariyeguriye Imana. Turwana intambara ebyiri. Iya mbere ni intambara Pawulo na we yarwanaga. Yaranditse ati “mu by’ukuri, mu mutima wanjye nishimira amategeko y’Imana, ariko mu ngingo zanjye mbona irindi tegeko rirwanya itegeko ryo mu bwenge bwanjye, rinjyana ndi imbohe rikanshyikiriza itegeko ry’icyaha riri mu ngingo zanjye” (Rom 7:22, 23). Natwe duhora duhanganye n’ukudatungana twarazwe. Ni yo mpamvu duhora turwana n’irari ry’umubiri. Intumwa Petero yatugiriye inama agira ati “mube nk’abantu bafite umudendezo, ariko uwo mudendezo wanyu ntimuwugire urwitwazo rwo gukora ibibi, ahubwo mube abagaragu b’Imana.”—1 Pet 2:16.
6, 7. Satani abigenza ate kugira ngo iyi si igaragare nk’aho ari nziza cyane?
6 Dufite intambara ya kabiri turwana: turwana n’iyi si iyoborwa n’abadayimoni. Kubera ko Satani ari we mutware w’iyi si, atugabaho ibitero ashaka ko tudakomeza kubera Yehova na Yesu indahemuka. Aba ashaka kudushyira mu bubata bwe, agerageza gutuma dutwarwa n’amareshyo ye yangiza. (Soma mu Befeso 6:11, 12.) Uburyo bumwe Satani abikoramo ni ugutuma isi ye igaragara nk’aho ari nziza cyane. Intumwa Yohana yatanze umuburo ugira uti “iyo umuntu akunda isi, gukunda Data ntibiba biri muri we, kuko ibintu byose biri mu isi, ari irari ry’umubiri, ari irari ry’amaso no kurata ibyo umuntu atunze, bidaturuka kuri Data ahubwo bituruka mu isi.”—1 Yoh 2:15, 16.
7 Muri iyi si, umwuka wo kwiruka inyuma y’ubutunzi urogeye cyane. Satani ashishikariza abantu kumva ko kugira amafaranga ari ko kugira ibyishimo. Amaduka manini cyane aboneka henshi. Amatangazo yo kwamamaza ashishikariza abantu kugira ibintu byinshi no kwinezeza. Ibigo bishinzwe gutwara abantu biha abantu uburyo bwo gutemberera ahantu heza cyane, akenshi bari kumwe n’abantu bafite umwuka w’isi. Koko rero, ibintu byose bidukikije bisa n’aho bitubwira biti “ibi ni byo byiza kurusha ibindi,” ariko buri gihe biba bihuje n’amahame isi igenderaho.
8, 9. Ni akahe kaga katwugarije, kandi kuki?
8 Petero yavuze ibirebana na bamwe mu Bakristo bo mu itorero ryo mu kinyejana cya mbere bari bafite umwuka w’isi, agira ati “batekereza ko kwibera mu iraha ku manywa binejeje. Ni ibizinga n’inenge, kandi bishimira cyane inyigisho zabo ziyobya mu gihe basangira namwe. Bavuga amagambo atagira umumaro yo kwiyemera, kandi bashukashuka abahunga abantu bagendera mu bibi, babashukishije irari ry’umubiri n’ibikorwa by’ubwiyandarike. Babasezeranya umudendezo kandi na bo ubwabo ari imbata zo kubora, kuko utsinzwe n’undi ahinduka imbata y’uwo wamutsinze.”—2 Pet 2:13, 18, 19.
9 Guhaza “irari ry’amaso” ntibihesha umuntu umudendezo. Ahubwo ahinduka imbata y’umutware utagaragara w’iyi si, ari we Satani (1 Yoh 5:19). Kuba imbata y’ubutunzi biteje akaga gakomeye, kuko kubyigobotoramo bitoroshye.
AKAZI KEZA
10, 11. Muri iki gihe ni ba nde Satani yibasira cyane cyane, kandi se ni mu buhe buryo amashuri y’iyi si abateza ibibazo?
10 Satani yibasira abataraba inararibonye nk’uko yabigenje muri Edeni. Muri iki gihe yibasira cyane cyane abakiri bato. Satani ntiyishima iyo umuntu ukiri muto cyangwa undi uwo ari we wese yiyemeje kuba umugaragu wa Yehova. Umwanzi w’Imana yifuza ko abantu bose biyegurira Yehova batakomeza kumukunda no kumubera indahemuka.
11 Reka twongere turebe rwa rugero rw’umugaragu wemeraga ko bamutobora ugutwi. Uwo mugaragu agomba kuba yarababaraga mu gihe runaka; ariko nyuma yaho kubabara byararangiraga, agasigarana ikimenyetso kigaragaza ko ari umugaragu. Mu buryo nk’ubwo, kugira ngo umuntu ukiri muto ahitemo kugira imyifatire itandukanye n’iy’urungano rwe bishobora kumugora ndetse bikanamubabaza. Satani ashishikariza abantu kumva ko kugira akazi keza muri iyi si ari byo bituma bagira ibyishimo, ariko Abakristo bo bagombye kuzirikana ko kwita ku bintu byo mu buryo bw’umwuka ari byo bituma bagira ibyishimo. Yesu yaravuze ati “hahirwa abazi ko bakeneye ibintu byo mu buryo bw’umwuka” (Mat 5:3). Abakristo biyeguriye Imana babaho kugira ngo bakore ibyo Imana ishaka, aho gukora ibyo Satani ashaka. Bishimira amategeko ya Yehova, kandi bakayatekerezaho ku manywa na nijoro. (Soma muri Zaburi ya 1:1-3.) Ariko kandi, amashuri menshi yo muri iki gihe ntatuma abagaragu ba Yehova babona igihe cyo guhaza ibyo bakeneye mu buryo bw’umwuka no kubitekerezaho.
12. Muri iki gihe, ni ayahe mahitamo abakiri bato baba bagomba kugira?
12 Umutware w’iyi si ashobora gutuma ubuzima bugora Umukristo. Mu rwandiko rwa mbere Pawulo yandikiye Abakorinto, yarabajije ati “ese wahamagawe uri imbata?” Hanyuma yabagiriye inama ati “ibyo ntibikaguhangayikishe; ariko nanone niba ushobora kubona umudendezo, ubwo buryo ntibukagucike” (1 Kor 7:21). Kugira umudendezo byari byiza kuruta kuba imbata. Mu bihugu byinshi, hari amashuri abakiri bato bategekwa kwiga. Nyuma yaho, abanyeshuri baba bashobora guhitamo gukomeza amashuri cyangwa kutayakomeza. Gukomeza amashuri kugira ngo umuntu azabone akazi keza muri iyi si bishobora kumubuza umudendezo wo gukora umurimo w’igihe cyose.—Soma mu 1 Abakorinto 7:23.
UZIGA KAMINUZA CYANGWA UZIGA AMASHURI MEZA KURUSHA AYANDI?
13. Ni ayahe mashuri agirira akamaro abagaragu ba Yehova kurusha ayandi yose?
13 Pawulo yahaye umuburo Abakristo b’i Kolosayi agira ati “mwirinde kugira ngo hatagira umuntu ubagusha mu mutego, yifashishije filozofiya n’ibitekerezo by’ubushukanyi bidafite ishingiro, bishingiye ku migenzo y’abantu kandi bikurikiza ibintu by’ibanze by’isi aho gukurikiza Kristo” (Kolo 2:8). “Filozofiya n’ibitekerezo by’ubushukanyi bidafite ishingiro, bishingiye ku migenzo y’abantu,” bigaragarira mu mitekerereze y’isi ishyigikirwa n’abantu benshi bize cyane. Za kaminuza ziba zigamije gutuma abantu bagira ubumenyi bwinshi, ariko akenshi abazirangizamo baba bafite ubushobozi buke, cyangwa nta na bwo, bityo ntibabe bafite ubuhanga busabwa kugira ngo babone akazi. Ibinyuranye n’ibyo, abagaragu ba Yehova bo bahitamo kwiga amashuri atuma bagira ubuhanga bakeneye kugira ngo bashobore kubaho mu buryo bworoheje bakorera Imana. Bazirikana inama Pawulo yahaye Timoteyo, agira ati “mu by’ukuri, kwiyegurira Imana birimo inyungu nyinshi, iyo bijyanye no kugira umutima unyuzwe. Nuko rero, niba dufite ibyokurya, imyambaro n’aho kuba, tuzanyurwa n’ibyo” (1 Tim 6:6, 8). Aho kugira ngo Abakristo b’ukuri baharanire kugira impamyabumenyi z’ikirenga n’amazina y’ibyubahiro, baharanira kugira ‘inzandiko zemeza ko bakwiriye,’ bifatanya mu buryo bwuzuye mu murimo wo kubwiriza.—Soma mu 2 Abakorinto 3:1-3.
14. Dukurikije ibivugwa mu Bafilipi 3:8, Pawulo yabonaga ate ibyo kuba yari umugaragu w’Imana na Kristo?
14 Reka dufate urugero rw’intumwa Pawulo. Yigiye ku birenge bya Gamaliyeli, Umuyahudi wari umwarimu mu by’Amategeko. Ibyo Pawulo yize byagereranywa n’ibyo umuntu yiga muri kaminuza y’iki gihe. Ariko se, Pawulo yabonaga ate ibyo yize, iyo yabigereranyaga no kuba yari umugaragu w’Imana na Kristo? Yaranditse ati “mbona ko ibintu byose ari igihombo iyo ntekereje agaciro gahebuje k’ubumenyi bwerekeye Kristo Yesu, Umwami wanjye.” Hanyuma yongeyeho ati “ku bwe nemeye guhomba ibintu byose, kandi mbitekereza ko ari ibishingwe rwose kugira ngo nunguke Kristo” (Fili 3:8). Ayo magambo afasha Abakristo bakiri bato n’ababyeyi babo batinya Imana gufata imyanzuro myiza mu birebana n’amashuri. (Reba amafoto.)
UNGUKIRWA N’INYIGISHO NZIZA KURUSHA IZINDI ZOSE
15, 16. Ni izihe nyigisho umuteguro wa Yehova utanga, kandi se zigamije iki?
15 Ni uwuhe mwuka ugaragara muri za kaminuza nyinshi zo muri iyi si? Ese rimwe na rimwe si ho hatangirira imyivumbagatanyo irebana no kurwanya ubutegetsi (Efe 2:2)? Ibinyuranye n’ibyo, umuteguro wa Yehova utanga inyigisho nziza kurusha izindi zose, zigatangirwa mu matorero arangwa n’amahoro. Buri wese muri twe ashobora kungukirwa n’Ishuri ry’Umurimo wa Gitewokarasi riba buri cyumweru. Hari n’inyigisho zihariye zihabwa abavandimwe b’abaseribateri b’abapayiniya (Ishuri rya Bibiliya ry’Abavandimwe b’Abaseribateri), n’izihabwa abagabo n’abagore babo b’abapayiniya (Ishuri rya Bibiliya ry’Abakristo Bashakanye). Izo nyigisho za gitewokarasi zidufasha kumvira Databuja wo mu ijuru Yehova.
16 Dushobora gucukumbura dushaka ubutunzi bwo mu buryo bw’umwuka twifashishije ibikoresho byo gukora ubushakashatsi (Index des publications de la Société Watch Tower na Watchtower Library kuri CD-ROM). Intego y’izo nyigisho zishingiye kuri Bibiliya ni ukudufasha kuyoboka Yehova. Zituma tumenya uko twafasha abandi kwiyunga n’Imana (2 Kor 5:20). Na bo ziba zizabafasha kwigisha abandi.—2 Tim 2:2.
INGORORANO Y’UMUGARAGU
17. Guhitamo inyigisho nziza kurusha izindi zose bihesha izihe ngororano?
17 Mu mugani wa Yesu uvuga iby’italanto, abagaragu babiri bizerwa barashimwe kandi bishimana na shebuja, maze abongerera inshingano. (Soma muri Matayo 25:21, 23.) Guhitamo inyigisho nziza kurusha izindi muri iki gihe bihesha ibyishimo n’ingororano. Reka dufate urugero rwa Michael. Yari umuhanga mu ishuri ku buryo abarimu be bamutumiriye kujya mu nama kugira ngo bamubaze niba yifuza kuzajya muri kaminuza. Batangajwe n’uko Michael yahisemo kwiga ishuri ry’imyuga rimara igihe gito, ryatumye abasha kwitunga ari umupayiniya w’igihe cyose. Ese yumva hari icyo yatakaje? Yaravuze ati “inyigisho za gitewokarasi nahawe ndi umupayiniya, n’izo mbona ubu kubera ko ndi umusaza mu itorero, zangiriye akamaro cyane. Imigisha n’inshingano mfite biruta kure cyane amafaranga ayo ari yo yose nari kubona. Nishimira rwose ko ntahisemo kujya muri kaminuza.”
18. Ni iki gituma uhitamo inyigisho nziza kurusha izindi zose?
18 Inyigisho nziza kurusha izindi zose zituma tumenya ibyo Yehova ashaka kandi zikadufasha kumukorera. Zituma tugira ibyiringiro byo ‘kuzabaturwa mu bubata bwo kubora,’ kandi amaherezo tukazagira “umudendezo uhebuje w’abana b’Imana” (Rom 8:21). Ikirenze byose, tumenya uko twagaragaza ko mu by’ukuri dukunda Databuja wo mu ijuru Yehova.—Kuva 21:5.


text:
Abasore b’ibigango [B-KGL] basuye banagenera inkunga abamugariye ku rugamba – AMAFOTO
Abasore b’ibigango bazwi ku izina rya BodyGuard Kigali [B-KGL] bamaze kumenyerwa mu bitaramo binyuranye barindamo umutekano, basuye ndetse banagenera inkunga abari ingabo bamugariye ku rugamba ingana na miliyoni imwe n’ibihumbi Magana inani.
B-KGL ni kompanyi y’abasore b’ibigango(Bouncers) bamaze kumenyekana cyane mu Rwanda mu mwuga wo gucunga umutekano bakoresheje imbaraga z’umubiri n’igihagararo cyabo mu birori bitandukanye bihuriyemo ibyamamare.Bakaba bakunze kugaragara cyane mu irushanwa rya Primus Guma Guma Super Star.
Ku gicamunsi cyo kuri uyu wa Gatanu tariki 12 Mutarama 2018 nibwo abagize B-KGL basuye umudugudu utuyemo abitangiye igihugu bakamugarira ku rugamba rwo kubohora u Rwanda kuva muri 1990 kugera 1994. Ni umudugudu uherereye i Kanombe mu Murenge wa Nyarugunga, Akarere ka Kicukiro mu Mujyi wa Kigali.
Kanimba Bosco uzwi cyane ku izina rya Boss akaba ari na we ukuriye B-KGL yatangaje ko bashatse kwifatanya n’abamugariye ku rugamba ngo babereke ko batari bonyine ndetse ko bazirikana uruhare bagize mu kubohora igihugu ubwo bari bakiri abasore bangana nabo.
Komiseri Fred Nyamurangwa wari uhagarariye Komisiyo y’Igihugu yo gusezerera no gusubiza mu buzima busanzwe ingabo zavuye ku rugerero (RDRC) muri uyu muhango, yashimiye cyane abagize B-KGL. Yavuze ko impano nkiyo bageneye abamugariye ku rugamba bayishyira mu bikorwa binyuranye byo gufasha abamugariye ku rugamba aho bari mu Turere dutandukanye tw’igihugu cyane cyane mu kububakira aho baba.
Yagize ati " …Ndashimira abo muri B-KGL batanze inkunga yabo…Umuntu uguha miliyoni na Magana inani , hafi miliyoni ebyiri, aba yagutekereje cyane...Hari benshi bumva ko byari ngombwa kubohora igihugu cyacu, ariko guha agaciro ababuze ingingo zabo z’umubiri hari benshi batabitekereza. Mwe rero kuba mwabitekereje turabibashimiye cyane …mu minsi iri imbere aho tuzerekeza impano baduhaye, tuzabahamagara bajye kureba ibikorwa twayishyizemo …
Impano yose tubonye , turashaka mu kuyinjiza mu kubabonera amacumbi kuko icumbi ni ikintu gikomeye cyane …"
Yasoje ashimira ubuyobozi bukuru bw’ingabo z’igihugu budahwema kuba hafi ya uhagarariye Komisiyo y’Igihugu yo gusezerera no gusubiza mu buzima busanzwe ingabo zavuye ku rugerero (RDRC). Yabwiye abo muri B-KGL ko nabo binjiye mu bafatanyabikorwa ba RDRC.
Col.Ruzibiza James waje ahagarariye Minisitiri w’ingabo , Gen.James Kabarebe na we yashimiye abagize B-KGL ndetse ababwira ko na Minisitiri Kabarebe yamubatumyeho ngo abashimire.
Yagize ati " Nabashimiye kuba mwasubije amaso inyuma mukibuka abantu bakoze ibikorwa mutaravuka cyangwa se mwaravutse mufite imyaka mike …Minisitiri w’ingabo yantumye ngo arabashimiye cyane."
Yasabye kandi abamugariye ku rugamba kujya babyaza umusaruro inkunga yose bahabwa ndetse banatekereza ku gihe kizaza.
Yagize ati " Inkunga yose bazajya babaha muzajye muyibonamo kuyibyaza umusaruro mu gihe cya none n’ikizaza…Mukayibyaza inyungu mu gihe cya none n’igihe kizaza…
B-KGL, ubwo mufashe iyi ntambwe, muzajye mugenda mukangurira n’abandi bataragira iki gitekerezo. Mubabwire muti nyamara iriya kaburimbo muri kugendaho , hari abandi bantu bayiharaniye. Mubabwire muti ya profit (inyungu) mwabonye muri ya kompanyi yanyu mumenye ko hariya hari abantu batakaje ingingo zabo kugira ngo mube mugeze aha…"
Komisiyo y’Igihugu yo gusezerera no gusubiza mu buzima busanzwe ingabo zavuye ku rugerero (RDRC) itangaza ko mu Rwanda hose hari abamugariye ku rugamba bagera kuri 4000. Hamaze kubakirwa amazu abagera kuri 2000.
Bitewe n’ubumuga bagiriye ku rugamba, bagiye bagabanywa mu byiciro ari nabyo bigenderwaho bagenerwa inkunga. Abari mu cyiciro cya mbere bahabwa 50.000 FRW ku kwezi, bakubakirwa , bakanavuzwa ubuzima bwabo bwose. Abari mu cyiciro cya 2, bahabwa 35.000 FRW ku kwezi, bakubakirwa ndetse bakanavuzwa ubuzima bwose. Abari mu cyiciro cya 3 bahabwa 25.000 FRW ku kwezi, bakanahabwa ubwisungane mu kwivuza. Abari mu cyiciro cya 4 bo bahabwa 20.000 FRW ku kwezi, bagahabwa n’ubwisungane mu kwivuza.
Komiseri Fred Nyamurangwa yabwiye abanyamakuru ko ibyiciro byashyizweho hagendewe ku bushobozi bw’igihugu bwari buhari ariko ngo uko ubushobozi bw’igihugu bugenda bwiyongera ,bazakora ubuvugizi, inkunga ibe yakongerwa.
Ati " ...bagize n’imiryango , ubundi twabikoze bataragira imiryango. Aho bubakiye bakagira ingo, bagize inshingano zitandukanye. Urumva afite umugore, yongeyeho abana ...50.000 FRW biba bidashobora kubatunga ariko kandi ubuvugizi buzakomeza kugira ngo twongere ubushobozi."
Yagize n’icyo asaba Abanyarwanda bafite ubushobozi. Ati " Izindi ngeri z’abanyarwanda icyo tubasaba , ni ukumenya agaciro k’aba bari ingabo bamugariye ku rugamba ...kuba twicaye mu mutekano nk’uyu w’igihugu cyacu , kuba turi mu mahoro asesuye , ni uko hari ibitambo. Hari abatanze ubuzima bwabo. Tukaba dushishikariza abafite ubushobozi, abafite urukundo , bakumva ko bahaye agaciro igikorwa bakoze, kuba bakwishyira hamwe bakiyemeza kuba bakora igikorwa nkiki B-KGL ikoze."
Muri B-KGL harimo n’abakobwa
Bahageze batangira gufasha abamugariye ku rugamba kugera mu cyumba cy’inama
...nkuko basanzwe babikora, bahise bitoramo ababa bahagaze ku muryango bacunga umutekano
Umuyobozi w’Umurenge wa Nyarugunga atanga ikaze ku bagize B-KGL
Retired Major Gasangwa , umujyanama wa B-KGL
Bamwe mu bagize B-KGL
Kanimba Bosco ukuriye itsinda rya B-KGL
Ndekezi John ukuriye abari ingabo bamugariye ku rugamba yashimye inkunga B-KGL yabageneye
Basabanye bashyiraho na ’Morale’
Komiseri Fred Nyamurangwa
Col. Ruzibiza yashimiye B-KGL bazirikanye ibikorwa by’abahoze ari ingabo bakoze bo bakiri bato cyangwa bamwe muribo bataravuka
Bafashe ifoto y’urwibutso
Photo:RENZAHO Christophe